‘Sanusi dah hantar surat saman, kita lawan di mahkamah’ – Saifuddin

SUNGAI PETANI: Menteri Dalam Negeri, Datuk Seri Saifuddin Nasution Ismail mengesahkan telah menerima notis undang-undang daripada Menteri Besar Kedah, Datuk Seri Muhammad Sanusi Md Nor berhubung isu unsur nadir bumi (REE) dan bersedia untuk bertemu di mahkamah.

Beliau yang juga Ketua Setiausaha Sekretariat Perpaduan Nasional mengulangi kembali kenyataannya sebelum ini bahawa REE telah dicuri di Kompartmen milik Perbadanan Menteri Besar (MBI) Kedah di Hutan Simpan Bukit Enggang, Sik.

“Sanusi (Datuk Seri Muhammad Sanusi Md Nor) dah hantar surat saman kat saya.

“Tak ada masalah saya hantar peguam saya jawab balik, mai kita lawan di mahkamah. Saya kata REE dicuri, noktah,” katanya semasa berucap pada Majlis Pengenalan Calon dan Pelancaran Manifesto Perpaduan Kedah di Dataran Laguna Merbok, dekat sini pada malam Khamis, lapor Sinar Harian.

Dalam pada itu, Saifuddin turut mempersoalkan tindakan Pengarah Pejabat Tanah dan Galian (PTG) Kedah, Datuk Md Shuhaime Abd Rahman yang didakwa tidak menjalankan siasatan ke atas 360 guni REE.

“Saya nak tanya Pengarah PTG Kedah, soalan kalau lori pertama ditahan 185 guni, hang hantar kompaun kepada MBI, pasal apa kes kecurian 360 guni ini apabila hang dapat surat diberitahu bahawa berlaku kejadian ini sampai sekarang hang tak siasat, tak dibuka kertas siasatan di bawah Enakmen Mineral Negeri Kedah.

“Siapa yang patut siasat? Pejabat PTG Kedah. 360 guni REE kejadian pada 31 Januari sampai hari ini, sudah tujuh bulan sebab apa tidak siasat?

“Hang nak lindungi siapa wahai Pengarah PTG Kedah? Barang bukti masih ada 360 guni di stor Jabatan Hutan, saya boleh bawa. Soalan ialah kenapa dia tidak siasat,” kata beliau lagi.

Pada 16 Julai lalu, Pengarah PTG Kedah, Datuk Md Shuhaime Abd Rahman tampil memberi penjelasan bahawa kompaun RM500,000 ke atas MBI kerana mempunyai kaitan mencuri REE tahun lalu adalah dibuat mengikut perundangan dan bukan ditujukan khusus kepada Datuk Seri Muhammad Sanusi Md Nor selaku Menteri Besar.

Jelas Md Shuhaime, pendakwaan di bawah Seksyen 426 itu dibuat selepas mendapat kuasa untuk mengeluarkan kompaun daripada Ketua Pendakwaan Kedah itu tidak menulis nama Muhammad Sanusi untuk dikompaun.

Author

Media Variasi

View all posts

View all posts


PRN: PN dijangka selesai agihan kerusi DUN Ahad ini – Sanusi

ALOR SETAR: Perikatan Nasional (PN) dijangka menyelesaikan pengagihan kerusi Dewan Undangan Negeri (DUN) di enam negeri yang akan mengadakan Pilihan Raya Negeri (PRN) tahun ini, pada Ahad ini.

Ketua Pengarah Pilihan Raya PN, Datuk Seri Muhammad Sanusi Md Nor berkata, ketika ini hanya beberapa kerusi DUN di dua negeri iaitu Selangor dan Negeri Sembilan yang masih belum selesai perbincangan dalam kalangan parti komponen PN.

“Ada sedikit lagi yang masih belum selesai di Selangor dan Negeri Sembilan yang melibatkan dua atau tiga kerusi (DUN), tetapi bagi Pulau Pinang, Kedah, Kelantan dan Terengganu semuanya sudah selesai.

“Sebelum ini, kita bagi masa dekat Selangor dan Negeri Sembilan tempoh seminggu (untuk selesaikan perbincangan kerusi) jadi Ahad ini akan berjumpa balik dengan pimpinan PN … insya-Allah Ahad ini selesai,” katanya di sini, malam tadi.

Muhammad Sanusi yang juga Menteri Besar Kedah berkata kerusi-kerusi yang masih belum selesai itu bukanlah “kerusi panas”, tetapi belum dapat diputuskan kerana belum mencapai sepakat.

Sebelum ini, Timbalan Presiden PAS, Datuk Seri Tuan Ibrahim Tuan Man dilaporkan berkata, perbincangan agihan kerusi DUN dalam kalangan parti komponen PN telah mencapai 80 peratus.

Beliau berkata, perbincangan pusingan pertama telah berjalan dengan lancar dan pembahagian kerusi telah dibuat secara muafakat melibatkan seluruh parti komponen PN. – BERNAMA


Modul pemulihan tanpa dera, kurung atau gari – PERGAK

KUALA LUMPUR: Pertubuhan Rakan Ghullam Kembali (PERGAK) menegaskan tidak perlu ada kaedah mengurung atau mendera dalam proses menjalankan rawatan pemulihan kepada penghuninya.

PERGAK melalui I-Kembali diwujudkan pada 2019 mendapat kerjasama dan modul pemulihan dari Jabatan Penjara Malaysia dan Agensi Anti Dadah Kebangsaan.

Kira-kira 3,000 terdiri bekas banduan, masalah dadah, kesihatan mental, Orang Kurang Upaya, gelandangan dan juga golongan B40 dibantu untuk mereka memulakan kehidupan baharu lebih baik.

Pengasas PERGAK, Datuk Seri Siti Murni Sheikh Ahmad berkata, modul pemulihan yang tepat tidak berbentuk kekasaran, penderaan mental atau emosi.

“Ia berbentuk pemulihan jiwa, pemadaman minda tentang kesalahan lalu atau dengan kata lain sentuhan jiwa bukan fizikal.

“Pemulihan tanpa perlu mengurung seperti penjara, digari, penderaan atau premis berpagar sebaliknya menggunakan pendekatan psikologi.”

“Kenapa tiada kurungan atau kekerasan? Kerana kata-kata cukup untuk menyedarkan, kecuali mereka ada pergelutan antara sesama sendiri.

“Tempoh pemulihan adalah 30 hari hingga 60 hari tetapi kebanyakan penghuni PERGAK memilih untuk terus bersama menjalani modul pemulihan di premis ini.

“Sepanjang tempoh kemasukan dan pemulihan dijalankan penghuni bebas jumpa ahli keluarga bila-bila masa.

“Golongan yang sudah pulih akan dibawa ke program advokasi atau keusahawanan.

“Modul rawatan kami juga mengimbangi dunia akhirat, sangat mudah kami tidak ada kurungan, tidak ada pagar, detoks kami psikologi sehingga ada yang menangis” katanya kepada MEDIA VARIASI.

Tambahnya mereka hanya perlu memahami prosedur operasi standard (SOP), malah program berkenaan tidak mengenakan sebarang bayaran buat masa ini.

“Saya bawa modul pembersihan jiwa, pemantauan (resettlement), seterusnya bawa ke advokasi industri, selepas mereka ada pendapatan sendiri baharulah dikenakan bayaran makanan RM10 sehari tetapi penempatan percuma.

“Kita ‘polish’ mereka sampai 12 bulan sehingga bebas dadah, walaupun masih ada tergelincir, kita tarik balik dan nasihat semula.

“Waima mereka nak berubah, bukan paksaan, kerana diri mereka sendiri bukan kerana saya. Saya hanya membantu mereka membawa kebaikan,” katanya.

Beliau turut mengakui ada menerima aduan penderaan di pusat pemulihan tertentu dan meminta tindakan tegas pihak berkuasa kerana ia babitkan keselamatan rakyat.

Author

Tun Puteh Wanti

View all posts

View all posts


Pemilik Mercedes selamba ‘parking’ belakang Porsche, tinggalkan nozel pam ketika isi minyak

TINDAKAN pemilik kereta yang meninggalkan kenderaannya sewaktu mengisi minyak tular di media sosial baru-baru ini.

Menerusi video dirakam oleh orang awam, kereta Mercedes-Benz itu ditempatkan di belakang sebuah kereta Porsche, yang meletakkan kenderaan di tapak mengisi minyak.

Pemilik Mercedes itu dipercayai tidak sanggup menunggu pemandu Porsche yang meninggalkan kenderaan terlalu lama di tapak tersebut, menyebabkan dia tergesa-gesa mahu mengisi minyak.

Video sama turut memaparkan pemilik Mercedes itu meninggalkan nozel pam pada kenderaan tersebut, sementara tidak diketahui lokasi pemandu tersebut.

Meskipun nozel pam itu difahamkan akan terhenti sendiri apabila minyak pada tangki kenderaan penuh, namun tindakan tidak bertanggungjawab pemilik Mercedes tersebut sememangnya mengundang kebimbangan orang ramai yang berada di lokasi kejadian.

Apatah lagi, sekiranya berlaku sebarang kebakaran yang merisikokan nyawa dan keselamatan awam.

MEDIA VARIASI setakat ini masih belum dapat memastikan waktu dan lokasi sebenar insiden tersebut.

Author

Fazleen Safina Abd Jamil

View all posts

View all posts


Pembinaan Masjid Changlun diteruskan, tambahan peruntukan RM3.07 juta – PM Anwar

KUALA LUMPUR: Kerajaan bersetuju meneruskan pembinaan Masjid Changlun, Kedah dengan tambahan peruntukan RM3.07 juta, menjadikan keseluruhan kos pembinaan rumah ibadat itu berjumlah RM5.77 juta.

Perdana Menteri, Datuk Seri Anwar Ibrahim berkata, projek itu akan dilaksanakan dengan kadar segera sekali gus dapat memberi manfaat kepada masyarakat setempat untuk mengimarahkan masjid.

“Kerajaan Perpaduan prihatin dan komited dalam memastikan pembangunan yang seimbang antara semua negeri di negara ini,” kata beliau dalam kenyataan hari ini.

Anwar turut mengulangi bahawa Kerajaan Perpaduan tidak pernah meminggirkan mana-mana negeri demi kepentingan rakyat.

“Ini adalah komitmen Kerajaan Perpaduan dalam menggalas tanggungjawab dengan meletakkan hak rakyat sebagai tunggak utama,” kata Anwar yang juga Menteri Kewangan. – BERNAMA


PM Anwar arah jabatan kerajaan bangunkan wahana untuk laksana subsidi bersasar

Dalam kenyataan yang dikeluarkan selepas mempengerusikan Mesyuarat Majlis Tindakan Sara Hidup (NACCOL) hari ini, Anwar berkata, Malaysia mesti menyalurkan semula subsidi pukal, yang turut memanfaatkan golongan maha kaya dan konglomerat, ke arah menopang kumpulan B40, M40 dan peniaga kecil yang amat terkesan akibat peningkatan kos sara hidup.

“Sebagai contoh, Tenaga Nasional Bhd (TNB) mempunyai hampir 10 juta pengguna tetapi 10 peratus daripada angka itu yakni satu juta pengguna yang meliputi kumpulan konglomerat menikmati lebih daripada 50 peratus subsidi elektrik.

“Jabatan-jabatan kerajaan mesti merangka serta membangun wahana yang bersesuaian bagi melaksanakan subsidi bersasar dengan mengambil kira kepentingan pengguna dan industri serta memastikan kelancaran dan keberkesanan pelaksanaan kebijakan ini,” kata beliau.

Mesyuarat NACCOL di Perdana Putra itu turut disertai kedua-dua Timbalan Perdana Menteri iaitu Datuk Seri Dr Ahmad Zahid Hamidi dan Datuk Seri Fadillah Yusof, menteri-menteri yang berkaitan serta Ketua Setiausaha Negara, Tan Sri Mohd Zuki Ali.

Pada 27 November lepas, Anwar mengarahkan NACCOL mencerakin dan menelusuri implikasi subsidi dalam tempoh dua minggu. Beliau dilaporkan berkata subsidi yang ditanggung kerajaan pada masa ini antaranya subsidi elektrik, dinikmati semua golongan walaupun ia sebenarnya bertujuan untuk membantu golongan rakyat miskin.

Sementara itu, Anwar yang juga Menteri Kewangan berkata, sebanyak tiga kertas dibentangkan dalam mesyuarat hari ini yang mengupas isu, tantangan dan strategi secara bersama oleh Kementerian Perdagangan Dalam Negeri dan Kos Sara Hidup (KPDN), Kementerian Sumber Asli, Alam Sekitar dan Perubahan Iklim serta Kementerian Perladangan dan Komoditi.

“Laporan-laporan itu bertujuan untuk mendapatkan pandangan awal daripada pemegang taruh berkaitan terutamanya pemain industri serta pertubuhan bukan kerajaan (NGO) yang mewakili hak pengguna,” kata beliau dan menambah bahawa kerajaan juga konsisten dalam membangun serta mendukung pembangunan industri yang mampan.

Anwar berkata sektor penternakan negara telah lama mencapai tahap yang mampan untuk memenuhi permintaan tempatan dan berupaya untuk mengeksport.

“Kerajaan berhasrat memudahkan industri ini untuk mengeksport ke luar produk mereka serta memastikan sektor penternakan menghasilkan bekalan yang cukup untuk keperluan rakyat dan ini termasuk menjamin bantuan yang lebih besar dan bersasar, terutamanya kepada pengusaha tempatan,” kata beliau.

Pada saat ini, katanya isu bekalan menjadi tumpuan utama kerajaan kerana kekurangan bekalan akan memberi impak yang buruk, justeru, kerajaan akan mempertimbangkan untuk meneliti kaedah campur tangan kerajaan di peringkat pengguna.

“Mesyuarat NACCOL telah membincangkan perkara ini dengan panjang lebar dan beberapa ikhtiar telah disyorkan. Perkara ini akan dibentangkan kepada Jemaah Menteri dan Kabinet akan membuat keputusan esok,” kata beliau. – BERNAMA


MUDA cadang hapus sistem pencen ahli politik

CYBERJAYA: Parti Ikatan Demokratik Malaysia (MUDA) memberi cadangan untuk menghapuskan sistem pencen bagi semua ahli politik di negara ini.

Presidennya, Syed Saddiq Syed Abdul Rahman menganggap bahawa penerimaan pencen bagi ahli politik adalah tidak adil berbanding penjawat awam.

Beliau berkata, penjawat awam sedia ada perlu bekerja lebih 30 tahun untuk melayakkan diri memiliki wang persaraan.

Sedangkan, katanya, ahli politik yang baru sahaja bekerja dengan mudahnya layak memperolehi pencen seumur hidup.

“Sudahlah baru masuk pejabat, terus layak dapat pencen,” katanya menerusi hantaran video di laman Facebook.

Ahli Parlimen Muar itu berkata, ahli politik bukan sahaja menerima pencen sebagai menteri, malah turut menerima pelbagai pencen lain.

Beliau berkata, ini termasuk ada di antara mereka yang menerima pencen sebagai ahli parlimen, menteri, Ahli Dewan Undangan Negeri (ADUN) dan speaker.

“Siap ada jawatan bertimbun-timbun syarikat milik kerajaan (GLC) serta agensi yang berlainan.

“Lihat saja gaji dan elaun menteri besar boleh mencecah RM180,000 sebulan, ini belum lagi campur kalau ada ahli parlimen, jawatan-jawatan GLC di peringkat negeri dan dekat peringkat persekutuan,” katanya.

Jelasnya lagi, pengiraan pencen bagi ahli politik juga berbeza dengan penjawat awam.

“Kiraan pencen bagi ahli politik agak unik, saya baru masuk pejabat sebagai menteri, tetapi jumlah pencen bukan berdasarkan berapa lama saya berkhidmat sebagai menteri tetapi berapa lama saya berkhidmat sebagai Ahli Parlimen.

“Lagi lama saya berkhidmat sebagai Ahli Parlimen, lagi tinggi pencen menteri saya,” katanya.

Tambahnya, kelebihan pencen tersebut menyebabkan terdapat ahli politik yang tidak mahu melepaskan jawatannya.

“Sebab itu banyak ahli politik tua tak nak lepaskan jawatan. Bergaduh-gaduh dengan pimpinan anak muda mereka kerana lagi lama mereka berkhidmat sebagai ahli parlimen lagi tinggi jumlah pencen ahli parlimen dan pencen menteri,” ujarnya.

Author

Fazleen Safina Abd Jamil

View all posts

View all posts


Penolakan tuntutan Kumpulan Sulu bukti kes tiada locus standi – Hajiji

KOTA KINABALU: Ketua Menteri Sabah, Datuk Seri Hajiji Noor berkata, keputusan Mahkamah Rayuan The Hague di Belanda menolak permohonan Kumpulan Sulu terhadap kerajaan Malaysia membuktikan bahawa tuntutan mereka tidak mempunyai locus standi.

Hajiji, yang menyambut baik keputusan itu berkata, ia turut mengesahkan pendirian kerajaan yang tidak mengiktiraf tuntutan kumpulan tersebut.

“Sabah berkongsi keyakinan Kerajaan Persekutuan sebagaimana yang dinyatakan oleh Perdana Menteri, Datuk Seri Anwar Ibrahim bahawa kita semakin hampir untuk membatalkan sepenuhnya award itu selepas keputusan ini,” menurutnya dalam kenyataan di sini malam tadi.

Beliau turut mengucapkan terima kasih kepada Perdana Menteri dan Kerajaan Persekutuan kerana mengambil tindakan yang tegas untuk berdiri teguh dalam melindungi kedaulatan Malaysia.

“Kerajaan Negeri akan terus menjalin kerjasama rapat dengan Kerajaan Persekutuan sehingga apa yang digelar sebagai Tuntutan Sabah itu dibatalkan,” katanya.

Terdahulu, Anwar mengumumkan bahawa Mahkamah Rayuan The Hague di Belanda pada Ahad menolak permohonan kumpulan Sulu untuk mengiktiraf dan menguatkuasakan award akhir timbang tara sebanyak US$14.9 bilion (RM62.59 bilion) di negara itu.

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali pula berkata, kemenangan itu juga adalah kegagalan bagi pihak yang cuba memanipulasi sistem serta proses keadilan antarabangsa untuk kepentingan mereka.

“Komitmen tinggi Perdana Menteri dan seluruh ahli pasukan yang terlibat memperjuang hak dan kepentingan tanah air wajar diberikan penghargaan tinggi,” katanya ketika dihubungi Bernama.

Ahli Parlimen Papar itu berkata pada masa sama, beliau menyeru semua pihak agar memahami dan mengambil teladan daripada kes itu dengan tidak bersikap sambil lewa dalam perkara yang boleh menyentuh soal integriti serta kedaulatan tanah air.

“Kadangkala kita tidak sedar kenyataan dan tindakan kita boleh membuka ruang dan mencetuskan asas bagi pihak luar memanipulasi forum antarabangsa untuk kepentingan mereka serta menggugat kepentingan nasional,” katanya.

Bagi Presiden Parti Kesejahteraan Demokratik Masyarakat, Datuk Peter Anthony, kejayaan itu sangat penting untuk Sabah dan berharap award akhir yang tidak sah serta disalahgunakan oleh pihak yang menuntut dengan jumlah hampir AS$15 bilion di Paris akan dibatalkan sepenuhnya.

“Isu tuntutan Sulu telah menghantui kita sejak sekian lama termasuk peristiwa berdarah yang berlaku di pantai timur Sabah pada 2013.

“Kami juga berharap dan berdoa agar isu tuntutan oleh pihak yang kononnya waris Kesultanan Sulu akan dinoktahkan selepas ini,” kata Ahli Dewan Undangan Negeri (ADUN) Melalap itu.

Timbalan Presiden Parti Harapan Rakyat Sabah, Rina Jainal, yang juga ADUN Kukusan, pula berharap susulan kemenangan itu, tiada lagi pihak cuba mempolitikkan isu tersebut sebaliknya rakyat perlu bersatu hati menjaga keselamatan Sabah.

Ahli Parlimen Sandakan, Vivian Wong pula berkata, beliau yakin keputusan akan memihak kepada Malaysia kerana tuntutan itu sendiri adalah tidak berasas serta tidak sah.

“Oleh itu, saya tidak terkejut dengan keputusan Mahkamah Rayuan di Belanda. Sebagai rakyat Sabah dan warganegara Malaysia, tiada keraguan bahawa Sabah adalah sebahagian daripada Malaysia. Noktah,” kata Ahli Jawatankuasa Eksekutif Pusat DAP itu sambil menambah pihak yang menuntut perlu menghormati kedaulatan Malaysia dan menghentikan tuntutan remeh sedemikian. – BERNAMA


Kerajaan tidak lupa janji, e-wallet 100 disalurkan Disember ini – Steven Sim

KUALA LUMPUR: Kerajaan akan menyalurkan bantuan e-wallet RM100 kepada semua penerima yang layak bermula Disember depan.

Perkara tersebut diumumkan Timbalan Menteri Kewangan II, Steven Sim Chee Keong pada satu majlis di sini hari ini.

Jelasnya, kerajaan tidak pernah melupakan janji untuk memberikan bantuan tersebut dan rakyat diminta bersabar.

“Bantuan e-wallet RM100 ini akan diagihkan pada bulan Disember nanti. Jadi (rakyat) akan dapat (bantuan ini). Rakyat diminta bersabar kerana kerajaan akan tunaikan janji,” katanya.

Terdahulu, Perdana Menteri, Datuk Seri Anwar Ibrahim baru baru ini mengumumkan bantuan e-wallet RM100 akan dikreditkan kepada semua rakyat Malaysia berumur 21 tahun dan ke atas.

Khabar gembira itu diumumkan ketika Majlis Peluncuran Ekonomi Madani: Memperkasa Rakyat di Suruhanjaya Sekuriti, Bukit Kiara pada 27 Julai lalu.

Anwar menyatakan inisiatif ini melibatkn peruntukan sekitar RM1 bilion bakal memanfaatkan lebih 10 juta rakyat berusia 21 tahun ke atas (dewasa), merangkumi golongan B40 dan M40.

Bantuan e-wallet RM100 merupakan inisiatif terbaharu yang diumumkan Kerajaan Perpaduan bagi golongan B40 dan M40 yang berpendapatan RM100,000 ke bawah. – Kosmo

Authors

Media Variasi

View all posts

Diyana Rahip

View all posts

View all posts

View all posts


Hampir lima juta pesakit terima rawatan di IJN sejak ditubuhkan

JOHOR BAHRU: Hampir lima juta pesakit telah menerima rawatan di Institut Jantung Negara (IJN) sejak pusat perubatan itu ditubuhkan pada 1992, menurut Ketua Pegawai Eksekutif IJN, Datuk Dr Aizai Azan Abdul Rahim.

Beliau berkata, IJN tidak berhadapan dengan masalah bagi menampung kapasiti tersebut berikutan mempunyai kakitangan serta kelengkapan fasiliti yang mencukupi.

“IJN mempunyai sembilan dewan bedah khusus untuk merawat pesakit jantung, dengan (dalam tempoh) satu hari kita boleh buat sebanyak 18 pembedahan.

“Secara purata, IJN ada kira-kira 2,400 kakitangan tetapi tenaga kerja paling besar dan menjadi tulang belakang adalah jururawat. Bagi doktor di semua jabatan pula, keseluruhan ada seramai 170 orang, sebab itu kita mampu beroperasi,” katanya kepada pemberita ketika diminta mengulas mengenai kemampuan kapasiti IJN dalam merawat jumlah pesakit.

Terdahulu, beliau menghadiri Majlis Penandatanganan Memorandum Persefahaman (MoU) dan Memorandum Perjanjian (MoA) antara Universiti Teknologi Malaysia (UTM) dan IJN, di sini hari ini, yang turut dihadiri Timbalan Naib Canselor (Penyelidikan dan Inovasi) UTM Prof Dr Rosli Md Illias.

Dr Aizai Azan berkata, menerusi MoU dan MoA bersama UTM, pihaknya menerusi Yayasan IJN berpeluang menjalankan program kolaborasi penyelidikan dan inovasi bersama pakar perubatannya serta penyelidik UTM di peringkat yang lebih tinggi.

Sementara itu, Rosli berkata, kerjasama UTM dan IJN yang terjalin sejak 2013, diteruskan selama lima tahun lagi menerusi permeteraian MoU hari ini.

Beliau berkata, sepanjang kerjasama itu, kedua-dua pihak telah menjalankan pelbagai program dan penyelidikan serta menubuhkan Pusat Kejuruteraan Kardiovaskular IJN-UTM pada 2013.

“Penyelidikan dalam bidang kardiovaskular merangkumi pembangunan alat peranti jantung, membran dan graf vaskular atau jantung, sistem rehabilitasi dan telemetri, sistem pengurusan data kesihatan serta sistem telerobotik,” katanya.

Beliau pada masa sama berkata UTM bersedia untuk terus bekerjasama dengan IJN terutama dalam bidang kecerdasan buatan (AI) dan robotik. – BERNAMA


HRA 2023: JPJ keluarkan lebih 14,000 notis, sita kira-kira 500 motosikal

IPOH: Sebanyak 14,514 notis pelbagai kesalahan dikeluarkan Jabatan Pengangkutan Jalan (JPJ) di bawah Akta Pengangkutan Jalan 1987 (Akta 333) manakala 500 motosikal disita dari 18 hingga 25 April menerusi Advokasi dan Op Motosikal sempena Hari Raya Aidilfitri (HRA) 2023.

Pengarah Kanan Bahagian Penguatkuasa JPJ, Datuk Lokman Jamaan berkata, notis dikeluarkan hasil pemeriksaan terhadap 51,039 motosikal manakala sitaan kerana kesalahan tiada perlindungan insurans, lesen memandu dan lain-lain, membabitkan 291 lokasi Point of Duty (POD) di seluruh negara.

Katanya, enam kesalahan utama yang dikesan ialah tiada lesen memandu membabitkan 4,583 notis, lesen kenderaan motor (LKM) tamat tempoh (2,600 notis), tiada insurans (2,364 notis), lesen memandu tamat tempoh (168 notis), tidak memakai topi keledar (160 notis) dan tidak mematuhi lampu isyarat (120 notis).

“Menurut kajian, penggunaan topi keledar yang betul akan dapat mengurangkan kecederaan sebanyak 25 peratus kepada pengguna motosikal. Oleh itu, langkah-langkah advokasi dan penguatkuasaan tegas akan terus dilaksanakan JPJ dari semasa ke semasa bagi menurunkan kadar kemalangan dan kemalangan maut membabitkan pengguna motosikal,” katanya pada sidang media di sini, malam tadi.

Terdahulu beliau hadir pada Op Khas Motosikal bagi negeri Perak sempena Op Bersepadu HRA 2023 di sini.

Lokman berkata, bagi Op Khas Motosikal negeri Perak dari 18 hingga 25 April, sebanyak 7,146 motosikal diperiksa dan daripada jumlah tersebut 1,313 motosikal telah diambil tindakan di bawah Akta 333.

Sementara itu, Lokman berkata, dalam usaha meminimumkan kadar kemalangan dan kemalangan maut pada musim perayaan ini, tindakan advokasi serta penguatkuasaan secara bersasar difokuskan kepada penunggang atau pembonceng motosikal di seluruh negara.

Katanya, ia adalah berdasarkan rekod kemalangan maut pengguna motosikal bagi tempoh 2010 hingga 2022 adalah paling tinggi jika dibandingkan dengan pengguna kenderaan lain iaitu melebihi 60 peratus.

Justeru Lokman berkata, melalui Op Bersepadu HRA Peringkat Kebangsaan 2023, JPJ melaksanakan strategi penguatkuasaan dan advokasi khas kepada pengguna motosikal bagi membudayakan pematuhan undang-undang jalan raya serta penerapan rasa bersalah apabila melakukan pelanggaran peraturan khususnya punca kemalangan maut serta membahayakan pengguna lain.

“Dipohon kerjasama pengguna jalan raya khususya penunggang dan pembonceng motosikal untuk sentiasa mematuhi undang-undang dan peraturan jalan raya serta bertoleransi bersama pengguna jalan raya yang lain demi keutamaan keselamatan ketika di jalan raya,” katanya.

Untuk sebarang aduan, orang awam boleh menyalurkan pelaporan secara terus atau real time melalui aplikasi MyJPJ e-aduan@jpj atau e-mel aduantrafik@jpj.gov.my berserta butiran lengkap aduan. – BERNAMA


Masih ramai pengundi muda tidak tahu nama dalam daftar pemilih: PM

LABUAN: Masih ramai pengundi muda berumur 18 tahun dan ke atas di seluruh negara yang tidak tahu bahawa nama mereka tersenarai dalam daftar pemilih, kata Perdana Menteri, Datuk Seri Ismail Sabri Yaakob.

Beliau berkata, warga Malaysia yang telah mencapai umur 18 tahun harus tahu bahawa mereka telah disenaraikan sebagai pengundi secara automatik dalam daftar pemilih.

“Ramai pengundi muda mungkin tak tahu pun nama mereka telah tersenarai dalam daftar pemilih… sekarang ini, cukup sahaja umur 18 tahun, automatik mereka menjadi pengundi… mungkin sesetengah tidak perasan (tersenarai sebagai pengundi).

“Beberapa kali saya berjumpa pengundi muda terutama pelajar, mereka tak tahu pun nama mereka sudah ada dalam daftar pemilih,” katanya selepas Majlis Amanat Jelajah Keluarga Malaysia di Dewan Konvensyen Kompleks Ujana Kewangan di sini hari ini.

Ismail Sabri berkata ia merupakan tanggungjawab jentera Barisan Nasional (BN) untuk mendekati dan memberi penjelasan kepada pengundi muda seluruh negara.

“Jentera parti komponen BN harus mendekati dan memaklumkan pengundi muda ini di kawasan masing-masing dan memastikan mereka keluar mengundi bulan depan.

“Kalau tidak, mungkin mereka tidak akan tahu dan tidak keluar mengundi, jadi itulah yang kita akan lakukan, memberi makluman kepada mereka,” katanya.

Berhubung jumlah pengundi berdaftar yang didakwa mengalami peningkatan secara mendadak di Sabah, beliau meminta Suruhanjaya Pilihan Raya (SPR) menjalankan siasatan.

“Peningkatan mendadak bukan daripada pengundi muda… kalau dalam kalangan pengundi muda, kita faham tetapi pengundi yang didaftarkan… dalam hal ini, SPR harus buat siasatan dan kalau didapati ada keraguan, kita serah kepada SPR untuk ambil tindakan sewajarnya,” kata beliau.

Pada 20 Oktober lepas, Ketua Menteri Sabah Datuk Seri Hajiji Noor berkata, kerajaan negeri itu akan mendapatkan maklumat lanjut daripada SPR berhubung jumlah pengundi berdaftar yang didakwa mengalami peningkatan secara mendadak.

Beliau berkata, pihaknya maklum mengenai kebimbangan beberapa pihak berhubung perkara itu dan kerajaan negeri memerlukan maklumat lanjut mengenainya.

Media sebelum ini melaporkan Presiden Parti Maju Sabah, Datuk Yong Yeck Lee menyifatkan peningkatan jumlah pengundi di Sabah yang akan mengundi pada Pilihan Raya Umum Ke-15 sebagai amat mengejutkan.

Bekas Ketua Menteri Sabah itu berkata daftar pemilih yang dikeluarkan SPR menunjukkan peningkatan pengundi baharu di Sabah sebanyak 53.9 peratus iaitu daripada 1.1 juta orang pada 2018 kepada kira-kira 1.7 juta tahun ini.

Peningkatan luar biasa itu menyebabkan beliau mengesyaki wujud pengundi yang dihasilkan melalui skandal Projek IC (Kad Pengenalan) yang pernah menjadi isu di Sabah sebelum ini.

Katanya berdasarkan kajian awal daftar pemilih 2022, kebanyakan pengundi baharu itu berumur antara 30-an hingga 60-an. – BERNAMA


MCMC, PDRM panggil pengurusan TikTok berhubung video berbaur provokasi

KUALA LUMPUR: Suruhanjaya Komunikasi dan Multimedia Malaysia (MCMC) dengan kerjasama Polis Diraja Malaysia (PDRM) telah memanggil pihak pengurusan TikTok untuk memberikan penjelasan berhubung penularan tiga klip video berbaur provokasi mengenai amaran rusuhan 13 Mei 1969.

MCMC dalam kenyataan memaklumkan penyebaran kandungan berbaur provokasi itu dengan niat mencetuskan ketidakharmonian, kebencian, prejudis dan perasaan orang lain adalah satu kesalahan di bawah Kanun Keseksaan (Akta 574) yang boleh dikenakan hukuman denda atau penjara atau kedua-duanya sekali jika sabit kesalahan.

“Sebarang penyebaran kandungan video sedemikian merupakan satu perbuatan tidak bertanggungjawab yang dikhuatiri boleh menyebabkan ketidakharmonian, perpecahan, perasaan kebencian mahupun prejudis dalam hal-ehwal berkaitan dengan agama dan kaum,” katanya.

Menurut kenyataan itu, MCMC terus memantau penyebaran klip video tersebut serta pendedahan sebuah portal berita yang tiga klip video itu merupakan kandungan berbayar.

Selain itu, MCMC dan PDRM akan mempertingkat usaha untuk mengekang penyebaran video sedemikian yang boleh mengganggu-gugat ketenteraman awam.

Sebuah portal berita hari ini melaporkan terdapat pengguna media sosial yang menyatakan beberapa video berhubung amaran rusuhan 13 Mei 1969 yang tular di TikTok mempunyai label “paid partnership” atau perkongsian berbayar. – BERNAMA


Tiga pegawai imigresen ditahan kes seludup, pemerdagangan manusia di KLIA, JB

JOHOR BAHRU: Tiga pegawai imigresen ditahan membabitkan kes penyeludupan dan pemerdagangan manusia di beberapa lokasi di Sepang, Iskandar Puteri dan Johor Bahru, baru-baru ini.

Ketua Pengarah Jabatan Imigresen Datuk Seri Khairul Dzaimee Daud berkata, tangkapan itu membabitkan kes penyeludupan warga asing di Kompleks Sultan Abu Bakar (KSAB), di Iskandar Puteri pada 12 Oktober; Lapangan Terbang Antarabangsa Kuala Lumpur 2 (KLIA2) pada 1 November dan Kompleks Kastam, Imigresen dan Kuarantin (CIQ), Bangunan Sultan Iskandar (BSI), di sini, dua hari lepas.

“Operasi pertama di KSAB, seorang pegawai ditahan dan disiasat serta berada dalam jaminan polis, kedua (kes seludup) di Kota Bahru Kelantan, tetapi tiada pegawai imigresen terlibat.

“Di KLIA2 pula, seorang pegawai imigresen telah direman dan akan dituduh sewajarnya di bawah Akta Antipemerdagangan Orang, manakala terbaru di BSI pada 7 November, seorang pegawai imigresen disiasat,” katanya pada sidang media di BSI, di sini hari ini.

Turut hadir Pengarah Jabatan Imigresen Johor Baharuddin Tahir.

Khairul Dzaimee berkata demikian ketika diminta mengulas mengenai perkembangan kes penyeludupan warga asing yang dipercayai melibatkan pegawai imigresen.

Selain itu, beliau turut menegaskan Jabatan Imigresen Malaysia (JIM) tidak akan berkompromi dan menjelaskan individu yang terlibat akan disiasat dan berdepan tindakan tegas termasuk dibuang kerja sekiranya didapati bersalah sepertimana yang dimaklumkan Menteri Dalam Negeri (KDN) Datuk Seri Hamzah Zainudin semalam.

“Penglibatan pegawai ini tidak menggambarkan tahap keseluruhan integriti jabatan, ini hanyalah kes terpencil yang hanya melibatkan segelintir kecil pegawai sahaja,” katanya.

Pada 12 Oktober lepas, JIM menahan 25 pendatang tanpa izin warga Indonesia yang dipercayai memasuki negara ini menerusi pintu sempadan di KSAB, manakala enam lelaki warganegara India ditahan di KLIA2 pada 1 November.

Pada dua hari lepas, seramai 12 pendatang tanpa izin warga Indonesia pula ditahan semasa pemeriksaan di CIQ BSI. – BERNAMA


Diskaun bayaran balik PTPTN selama tiga bulan bermula Mac

KUALA LUMPUR: Kerajaan bersetuju untuk memberikan diskaun bayaran balik pinjaman Perbadanan Tabung Pendidikan Tinggi Nasional (PTPTN) selama tiga bulan bermula 1 Mac ini, sehingga 20 peratus, kata Perdana Menteri, Datuk Seri Anwar Ibrahim.

Beliau yang juga Menteri Kewangan berkata, bagi meringankan beban kewangan peminjam yang terkesan, kerajaan juga bersetuju memberikan penangguhan bayaran balik kepada peminjam berpendapatan bulanan RM1,800 ke bawah, untuk tempoh enam bulan.

“Permohonan penangguhan ini boleh dibuat mulai 1 Mac 2023,” katanya ketika membentangkan Belanjawan 2023 di Dewan Rakyat hari ini.

Anwar berkata, Kementerian Pendidikan Tinggi akan diperuntukkan RM15.3 bilion dalam Belanjawan 2023 berbanding RM14.5 bilion pada 2022, antaranya sejumlah RM436 juta ringgit disediakan bagi membaik pulih infrastruktur dan menggantikan peralatan usang yang tidak lagi ekonomik di Institut Pengajian Tinggi Awam (IPTA).

“Sejumlah RM35 juta juga tersedia sebagai dana untuk meningkatkan kesalinghubungan internet di institusi pendidikan tinggi Malaysia di bawah program Malaysian Research & Education Network (MYREN). – BERNAMA


Anwar ucap selamat menyambut Hari Ponggal kepada komuniti Tamil

KUALA LUMPUR: Perdana Menteri, Datuk Seri Anwar Ibrahim mengucapkan Selamat Hari Ponggal kepada seluruh komuniti Tamil di Malaysia yang meraikan sambutan itu hari ini.

Menerusi catatan dalam Facebooknya, Anwar berharap perayaan itu dapat memberi kesejahteraan, keceriaan dan kesihatan yang lebih sempurna kepada semua.

“Masyarakat Tamil meraikan perayaan Ponggal sebagai tanda kesyukuran atas rezeki yang bertambah.

“Selainnya, hari besar penganut Hindu ini turut menjadi simbol dan pemangkin bagi menolak amalan atau sikap lama dan mengangkat perubahan serta mencipta anjakan baharu,” katanya menerusi perkongsian itu.

Masyarakat Tamil menyambut ketibaan pesta menuai Ponggal pada bulan ke-10 dalam kalendar Tamil yang dikenali sebagai Thai dan sambutan itu ialah satu perayaan penting khususnya bagi masyarakat petani. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Sokongan keluarga buat Siti Aishah ‘steady’ beraksi tarian singa

GEORGE TOWN: Gara-gara kerap menonton persembahan abang sulung dalam tarian singa membuatkan Siti Aishah Mohd Farulnizam, 17, meminati untuk sertai dalam persembahan tarian berkenaan.

Siti Aishah yang baru-baru ini tular di media sosial dek video tarian singa yang dipersembahkannya sempena musim perayaan Tahun Baharu Cina itu merupakan seorang pelajar dari Sekolah Menengah Jenis Kebangsaan Sacred Heart.

Menurut Siti Aishah, minatnya untuk mempelajari seni tarian tersebut semakin menebal apabila bapanya, Mohd Farulnizam Mohd Fisah dan ibu, Suzana Dhazak @ Razak serta seluruh keluarga memberi sokongan kepadanya.

Tambahnya, dengan kelebihan berbahasa Mandarin, dia tidak mempunyai masalah untuk berkomunikasi dengan semua ahli persatuan sekali gus memudahkannya memahami dengan lebih cepat semua yang diajar jurulatih Persatuan Kebudayaan dan Sukan Meihu, Loh Woon Sim, lapor Sinar Harian.

“Masa umur saya enam tahun, saya selalu tengok abang masuk pertandingan tarian singa. Dari situ, timbul minat saya untuk mencuba. Saya minta kebenaran daripada ayah, dia pun bagi, tak ada bantahan.

“Mula-mula risau juga ayah tak benarkan sebab saya perempuan, tetapi alhamdulillah, bukan sahaja ayah, ibu dan keluarga pun sokong.

“Saya mula daripada umur enam tahun. Mula-mula tu, saya belajar main alat muzik dahulu antaranya gong, gendang dan sebagainya,” katanya.

Meskipun dia bukanlah dari bangsa Cina namun aksi yang dipersembahkan Situ Aishah nyata mencuri tumpuan orang ramai.

Selain itu, ketangkasannya menari dengan tarian yang memukau mendapat sorakan meriah daripada penonton yang berada berdekatan dengan lokasi majlis tersebut terutamanya apabila dia ‘melepaskan’ kostum yang dipakai.

Sementara itu, bapa Siti Aishah, Mohd Farulnizam mengakui berbangga apabila melihat keenam-enam anaknya dapat menguasai seni kebudayaan tarian singa itu dan mereka menjadi bukti seni budaya merentasi batasan kaum di negara ini.

Menurutnya, kesemua enam anaknya, Mohammad Firdaus,19; Siti Aishah, 17; Mohd Faiz, 16; Mohamad Fahmi, 13; Siti Alya, 9, dan Siti Aleesa, 7, mahir dengan seni persembahan tarian singa memandangkan mereka merupakan ahli Persatuan Kebudayaan dan Sukan Meihu Pulau Pinang.

“Kesemua anak saya bersekolah di sekolah jenis kebangsaan dan mereka mahir berbahasa Mandarin. Saya hantar anak sulung untuk belajar tarian singa adalah untuk mendisiplinkannya. Tidak sangka pula, minatnya itu diikuti oleh adik-adiknya pula.

“Bagi saya, lebih baik anak-anak suka dengan aktiviti seperti ini daripada mereka buat aktiviti yang tidak berfaedah. Saya memang tidak risau anak-anak menjalani latihan kerana semua ahli persatuan saya kenal. Malah, mereka yang akan datang ambil dan hantar anak-anak untuk latihan,” jelasnya.

Farulnizam yang juga seorang peniaga berkata, dia memilih tarian singa sebagai aktiviti anak-anaknya untuk menjadikan mereka lebih berdisiplin.

“Anak-anak lebih berdisiplin apabila belajar seni tarian ini kerana di dalam seni ini, ia menerapkan disiplin yang tinggi dalam kalangan pemain-pemain tarian.

“Mereka perlu menepati masa, tak boleh merokok dan perlu menghormati semua orang tanpa mengira kaum dan agama. Saya bangga apabila anak-anak amat berminat dalam seni ini tanpa paksaan.

“Walaupun begitu, agama sendiri tetap menjadi keutamaan. Tidak ada salah kita mempelajari budaya kaum lain, selagi ia tidak bertentangan dengan Islam,” ujarnya.

Author

Diyana Rahip

View all posts

View all posts


Pelatih PLKN bakal jalani latihan 45 hari di kem tentera

CYBERJAYA: Demi membina jati diri yang utuh dalam kalangan generasi muda, Program Latihan Khidmat Negara (PLKN) 3.0 dengan kaedah menjalani latihan di kem tentera bakal dilaksanakan semula.

Menteri Pertahanan, Datuk Seri Mohamad Hasan berkata, sebanyak 13 kem tentera Wataniah akan digunakan untuk latihan selama tempoh 45 hari, dengan kapasitinya mampu menampung seramai 4,000 pelatih.

Menurutnya, 90 peratus daripada modul yang akan digunakan adalah berdasarkan latihan sebagai anggota tentera dan 10 peratus latihan kewarganegaraan.

“Kerajaan sudah memikirkan semula untuk meneruskan PLKN. Jemaah Menteri pada 2021 sudah pun meluluskan supaya ia dikaji semula dengan cara baharu untuk kita meneruskan PLKN.

“Satu jawatankuasa khas ditubuhkan Kementerian Pertahanan untuk mengkaji bagaimana cara kita hidupkan semula PLKN, tetapi dengan ‘template’ baharu yang mana PLKN dulu dilakukan di banyak kem.

“Kita mahu supaya kali ini, kita tidak berbelanja banyak tetapi ia lebih memberikan pulangan baik kepada modal insan,” katanya memetik laporan Kosmo pada Isnin.

Beliau berkata demikian pada sidang akhbar di Dewan Rakyat, hari ini.

Jelas Mohamad, pelaksanaan PLKN 3.0 akan merangkumi dua fasa yang mana fasa pertama membabitkan penyertaan pelajar tingkatan empat yang berlangsung di sekolah menerusi penyertaan mereka dalam badan beruniform.

Kemudian jelasnya lagi, mereka yang selesai Sijil Pelajaran Malaysia (SPM) akan dilatih dan diambil (dalam) apa yang disebut sebagai latihan fasa kedua. Ini lebih kepada latihan disiplin dan ketenteraan.

“Itu sebab cadangan supaya pusat latihan ini diadakan di kem tentera. Kita ada Pusat Latihan Askar Wataniah sebanyak 13 di seluruh negara serta Pusat Latihan Polis (PULAPOL) yang dapat menampung latihan untuk satu tahun sekurang-kurangnya 4,000 orang.

“Manakala kos pelaksanaan PLKN 3.0 dicadangkan tidak melebihi RM100 juta setahun, lebih rendah berbanding lebih RM500 juta setahun sebelum ini,” maklumnya.

Beliau turut menyatakan bahawa penggunaan kem tentera dan Pusat Latihan Polis (PULAPOL) dapat menjimatkan perbelanjaan kerajaan dan ini juga membolehkan mereka mendapatkan situasi sebenar ketenteraan dan kepolisan.

Malah, Mohamad menyatakan selepas pelatih menamatkan latihannya, mereka akan diberi peluang untuk menyertai badan uniform seperti tentera dan polis.

“Selepas berakhir fasa dua, mereka akan disambut oleh pertahanan awam, polis dan tentera. Mereka yang mahu masuk tentera akan diserapkan sebagai anggota tetap dan mereka akan jalani latihan asas dan rekrut semula.

“Mereka yang sudah masuk IPTA boleh sertai Pasukan Latihan Pegawai Simpanan (PALAPES) dan lain-lain. Di universiti wujud badan uniform yang boleh memberikan peluang mereka untuk memasuki badan beruniform. Kalau mereka mahu jadi bomba, RELA pun memang sudah sedia ada,” ujarnya.

Author

Diyana Rahip

View all posts

View all posts


Kerap tidur lewat bangun tak menentu boleh undang maut, ketahui cara elakkannya

Tidur 3 pagi bangun pukul 7 pagi,

Tidur pukul 5 pagi bangun pukul 12 tengah hari,

Tidur pukul 10 malam bangun pukul 8 pagi.

Siapa yang mempunyai tabiat macam ini? Tidur pada waktu yang tidak menentu dan bangun pada waktu yang tidak tetap.

Kitaran tidur tidak tentu sebegini mungkin dianggap normal, terutamanya untuk orang muda yang banyak aktiviti setiap hari.

Namun, jangan dipandang ringan risiko kesihatannya. Menurut sebuah kajian, kitaran tidur tidak menentu dikaitkan dengan risiko kematian yang lebih tinggi dalam tempoh tujuh tahun.

Kekerapan tidur lewat dan bangun awal boleh menyebabkan kita terdedah kepada risiko penyakit seperti kencing manis, masalah jantung, darah tinggi dan kolestrol tinggi.

Menurut laporan, sebanyak 10 peratus daripada 430,000 orang di Britain berdepan dengan risiko meninggal dunia akibat tabiat tidur lewat dalam tempoh enam hingga tujuh tahun.

Perkara sebegini pastinya sesuatu yang membimbangkan dan perlu diatasi segera agar dapat terhindar daripada kesan kemudaratan.

Justeru, MEDIA VARIASI ingin kongsikan antara langkah-langkah yang boleh diambil bagi menghindarkan diri daripada terus melakukan tabiat tidur tidak menentu:

Cuba ubah waktu untuk tidur lebih awal sekiranya sebelum ini tidur lewat sudah menjadi kebiasaan. Oleh itu, latih diri untuk patuh kepada jadual tidur yang lebih sistematik.

Walaupun pada mulanya agak sukar untuk mengubah waktu tidur tetapi berikan waktu pada diri sendiri untuk berubah secara perlahan-lahan.

Contohnya, jika sebelum ini kerap tidur pukul 2 pagi, MV sarankan awalkan satu atau dua jam dan lakukannya secara konsisten.

2. Hindari gajet

Sudah menjadi rutin setiap manusia untuk bermain telefon bimbit sebelum tidur namun, secara tidak sedar anda sudah menghabiskan masa berjam-jam menghadap peranti pintar itu.

Sebaiknya letak peranti di tempat yang sedikit jauh sehinggakan anda perlu bangun jika ingin mengambilnya.

Perkara ini kerana kebanyakan daripada kita pastinya berasa malas untuk bangun semula sekiranya sudah berada di atas katil.

3. Elakkan pengambilan kafein

Sebaiknya sebelum tidur cuba elakkan diri daripada mengambil minuman berkafein seperti kopi dan teh.

Kedua-dua minuman tersebut akan merangsang otak untuk terus berjaga sehingga mengalami kesukaran untuk tidur.

4. Kurangkan berfikir

Tidak dinafikan sebelum tidur merupakan antara ruang waktu membuatkan kita berfikir perihal perkara yang telah berlaku pada waktu siang.

Seharusnya tabiat ini tidak wajar untuk diamalkan kerana akan menyebabkan gangguan tidur.

Sekiranya berterusan melakukan perkara tersebut, tanpa sedar ia telah mengakibatkan kita tidur lewat dan turut menambahkan tekanan.

Jika hal tersebut tidak mampu untuk dibendung, cuba untuk tuliskan perkara yang anda fikirkan di dalam sebuah buku nota.

Lakukan catatan seperti jurnal bagi memudahkan anda untuk mengetahui perkara yang akan dilakukan seterusnya.

Natijahnya, amalkan gaya hidup sihat yang bukan sahaja dari segi pemakanan namun, tidur juga dapat membantu kita mencegah daripada mengalami penyakit kronik.

Author

Nurul Ain Japri

View all posts

View all posts


Agong, Permaisuri berkenan memancing di kolam ikan

CYBERJAYA: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah mencemar duli berkenan berangkat melakukan aktiviti rekreasi memancing di kolam pancing Afprow 3, Templer Saujana Rawang, Selangor petang semalam.

Turut berangkat, paduka anakanda Seri Paduka Baginda YAM Tengku Arif Bendahara Tengku Muhammad Iskandar Ri’ayatuddin Shah, YAM Tengku Puteri Raja Tengku Puteri Ilisha Ameera dan YAM Tengku Puteri Raja Tengku Puteri Ilyana.

Semasa aktiviti memancing itu, Seri Paduka Baginda Yang di-Pertuan Agong berjaya menaikkan seekor ikan Siakap Merah dan seekor ikan Jenahak seberat 2.5 kilogram seekor.

Pada masa sama, Seri Paduka Baginda berdua berkenan meluangkan masa menyantuni dan beramah mesra dengan pengunjung dan para pemancing di kolam berkenaan.

Seri Paduka Baginda berdua turut berkenan bersantap di sebuah restoran berdekatan bersama pengunjung restoran tersebut.

Author

Diyana Rahip

View all posts

View all posts


Keperitan hidup masa kecil bakar semangat juang politik Rara

KUALA LUMPUR: Seraut wajah lembut dengan bibir yang sentiasa menguntum senyuman dan bagi Yang Berhormat Young Syefura Othman, setiap soalan yang penulis ajukan sepanjang temu bual di bilik makan Dewan Rakyat selama lebih sejam dijawab dengan tenang.

Mesra dikenali ramai dengan nama Rara, ahli Parlimen (Bentong) yang berusia 33 tahun ini begitu santai dengan jawapannya, mungkin beliau sudah ‘berlatih’ untuk menjawab soalan namun ada juga yang dijawab secara spontan.

Ketika berkongsi kisah zaman kanak-kanaknya dan menjejak kembali perjalanan hidupnya dalam dunia politik, penulis merasakan Rara agak berhati-hati dalam memberikan komen, meskipun senyuman tidak lekang di bibirnya.

Abang Rara, Fyrol Othman, 38, memberitahu penulis adiknya (Rara) memang begitu sifatnya, menggambarkan Rara sebagai seorang yang reserved. Rara sendiri mengakui dirinya seorang pemalu dan tidak suka bergaul introvert semasa di sekolah rendah berbanding dirinya sekarang, namun abangnya berkata, ada kalanya Rara masih seorang pendiam.

“Dia tak suka bawa mulut. Dia jarang nak bercerita hal peribadinya dengan orang lain,” kata Fyrol, menambah, adiknya itu lebih suka memendam rasa dan hanya berkongsi perasaan dengan ibu dan rakan-rakannya.

Untuk berjaya dalam dunia politik, lazimnya, seseorang itu perlu bersikap extrovert dan suka bergaul dengan orang dan menurut keluarga serta rakan Rara, Rara bukan begitu. Malah rakan karibnya, Nur Suhaila, lebih dikenali sebagai Lala, menyifatkan Rara sebagai ‘garang’.

Pembabitan Rara dalam dunia politik membuka banyak mata, apa tidaknya kerana bukan ramai wanita Melayu menyertai parti politik bukan Melayu. Keputusan Rara menyertai parti yang didominasi kaum Cina iaitu Parti Tindakan Demokratik (DAP) pada tahun 2014 memeranjatkan keluarga serta sanak saudara yang menjadi ahli UMNO, PKR, PAS atau Amanah. Kini beliau bukan sahaja beberapa kerat orang Melayu dalam DAP tetapi beliau juga Timbalan Ketua Pemuda DAP.

Pada tahun 2018, Rara menunjukkan prestari yang memberangsangkan dengan memenangi kerusi Dewan Undangan Negeri, Ketari (Pahang) dan sekali lagi menunjukkan kehebatan apabila menang kerusi Parlimen Bentong (Pahang) pada Pilihan Raya Umum ke-15 (PRU15) dengan menewaskan empat calon lelaki termasuk dua ahli politik veteran. Beliau adalah antara 30 orang calon wanita yang menang dalam PRU15 itu.

Pakar isu gender, Dr Zaireeni Azmi memberitahu Bernama, ketika beliau memantau keadaan di lapangan, beliau mendapati ramai yang kurang yakin Rara boleh menang.

“Satu perkara, kerana Rara seorang wanita dan beliau berdepan dengan Wong Tack (Ahli Parlimen Bentong yang mempertahankan kerusinya), ” kata beliau, menambah, Rara berhadapan pertandingan lebih sengit di Ketari.

BERDIKARI SEJAK KECIL

Dilahirkan di Perak pada 10 November 1989, Rara adalah satu-satunya anak perempuan pasangan Othman Ariffin dan Umi Kalsom Daud. Menurut anak keenam daripada tujuh beradik ini, walaupun beliau anak perempuan tunggal, beliau bukan ‘anak emas’.

“Saya terima layanan yang sama, dilayan seperti anak lelaki yang lain sebab tu dari kecil dah memang berdikari, ” katanya.

Menurut beliau, semasa kecil, keluarganya banyak kali berpindah-randah. Ada kalanya ke negeri lain untuk mencari kerja atau ke kejiranan lain apabila keluarganya tidak dapat membayar sewa rumah. Ayahnya ketika itu bekerja sebagai kerani dengan Angkatan Tentera Malaysia sementara ibunya berniaga makanan uintuk menambah pendapatan keluarga.

“Pengalaman pindah rumah tu memang banyak. Perkara positif berpindah-randah saya memang banyak kawan, ” katanya sambil ketawa.

Menurut beliau, kehidupan masa kecil menjadikan diri beliau dapat berdiri di atas kaki sendiri yakni berdikari. Semasa membesar, beliau rapat dengan Fyrol, adik lelakinya serta ibunya. Minatnya dalam politik bercambah dengan penglibatan keluarganya dalam menyertai protes politik termasuk Reformasi dan Bersih.

Ketika Rara berusia 12 tahun, ibunya menghidapi penyakit kanser payudara dan beliau serta adik lelakinya yang berusia 7 tahun sama-sama menjaga ibu mereka sehinggalah ibu mereka pulih sepenuhnya dua tahun kemudian. Semua abang mereka ketika itu sudah besar dan berpindah ke tempat lain.

“Bila melihat penderitaan ibu, bila melihat bagaimana ayah menanggung anak yang ramai, ia memberi kesan jugalah, ” kata Rara yang kemudiannya memilih kerjaya jururawat dan menglibatkan diri dalam BERSIH 2.0 dan DAP.

Pada tahun 2016, beliau dilantik sebagai Ahli Majlis Perbandaran Kajang. Rara berkahwin sebanyak dua kali – yang pertama pada tahun 2016 dan bercerai pada 2019. Beliau kemudiannya mendirikan rumah tangga dengan seorang ahli perniagaan Muhammad Edrin Nordin pada tahun 2021.

BANYAK CABARAN WANITA DALAM DUNIA POLITIK

Kehidupan masa kecil yang agak susah membuatkan Rara bertekad untuk menggunakan apa yang dipelajari serta dialami untuk membela nasib mereka yang kurang bernasib termasuk memperjuangkan isu perumahan dan pekerjaan.

Di samping itu, Rara juga mahu menangani isu ekonomi tempatan dan perubahan iklim. Isu lain yang turut menjadi fokus beliau adalah isu berkaitan kanak-kanak iaitu perkahwinan kanak-kanak (perkahwinan bawah umur), hak kanak-kanak untuk pendidikan tanpa mengira status kewarganegaraan dan kanak-kanak tanpa negara, yang dilahirkan di Malaysia.

Ketika beliau begitu bersemangat untuk membantu penduduk dan masyarakat setempat di kawasan kerusi Parlimen yang dimenanginya, Rara mengaku bahawa bukan mudah untuk beliau melakukannya, apatah lagi bagi seorang wanita muda dalam kancah politik tanah air.

“Sekali buat silap, orang akan tegur, orang akan pantau. Tekanan sangat besar, ” katanya.

“Kerana kita kekurangan pemimpin wanita … terutama yang muda-muda. Jadi sebab itu kadang-kadang kita menerima banyak sangat perhatian daripada orang awam, daripada media dan sebagainya, ” tambahnya.

Di sebalik pelbagai tekanan dan kesulitan, Rara bernasib kerana mendapat sokongan padu suami, keluarga, rakan serta rakan sejawat yang rata-rata yakin beliau sekurang-kurangnya dapat mencapai sebahagian daripada sasarannya.

Rakan baiknya, Lala, yang bekerja sebagai eksekutif kandungan serta kreatif di CreateHub yakin Rara adalah masa depan Malaysia dan mampu berkhidmat cemerlang sebagai wakil rakyat.

“Bagi saya Rara dilahirkan sebagai pemimpin. Beliau selalu memikirkan masalah orang lain sama ada beliau seorang ahli politik atau tidak. Saya yakin Rara adalah seorang yang anda boleh harapkan,” kata beliau kepada Bernama menerusi WhatsApp.

Ketua Pemuda DAP dan Ahli Parlimen Kuching, Dr Kelvin Yii berkongsi pandangan Lala dengan menambah, beliau kagum dengan etika kerja Rara dan menyifatkan beliau sebagai aset negara.

“Saya lihat bagaimana beliau berurusan dengan orang awam (sewaktu beliau menjadi ahli majlis perbandaran) juga isu yang berkaitan. Beliau begitu mengambil berat akan isu-isu yang diketengahkan, ” katanya.

Abang Rara, Fyrol juga berpandangan adiknya itu mampu meningkat lebih tinggi dalam bidang politik yang diceburinya.

Di sebalik pujian yang diterima Rara, memanglah ada yang mengkritik serta mengecam beliau dan paling teruk semasa kempen pilihan raya. Kini kritikan dilayangkan dalam talian dan oleh yang tidak bernama di media sosial.

Rara sebenarnya berpijak di bumi nyata. Meskipun banyak menerima pujian sepanjang beliau menceburi bidang politik tanah air, beliau tidak mahu selama-lamanya menjadi ahli politik.

“Buat masa ini, sasaran saya 10 tahun dulu. Mungkin saya perbaharui setiap 10 tahun. Kini sudah ada 10 tahun (dari tahun 2013), jadi saya ada 10 tahun lagi. Kita kena tengok juga. Ada kalanya jangan syok sendiri sangat,” katanya, sambil menguntumkan senyuman.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Lima lelaki nyaris maut kereta jatuh gaung

BALIK PULAU: Lima sahabat nyaris maut selepas kereta jenis Proton Saga BLM dinaiki mereka terbabas sebelum terjatuh ke dalam gaung sedalam 30.5 meter di Jalan Teluk Bahang, berhampiran Titi Kerawang di sini hari ini.

Penolong Pengarah Operasi Jabatan Bomba dan Penyelamat Malaysia Pulau Pinang Mohd Hafiz Hafizal Timaradin berkata pihaknya menerima panggilan kecemasan pada 3.03 petang sebelum jentera daripada Balai Bomba dan Penyelamat Teluk Bahang digegaskan ke lokasi kejadian.

“Sejurus tiba, anggota bomba mendapati kereta dinaiki lima lelaki berusia 20 hingga 21 tahun itu telah terjunam ke dalam gaung tersebut dan semua mangsa terperangkap di dalam kenderaan itu,” katanya yang dihubungi hari ini.

Beliau berkata kesemua mangsa yang cedera ringan berjaya dikeluarkan dari gaung itu dengan menggunakan peralatan khas dan dihantar ke hospital untuk rawatan.

Katanya operasi berkenaan tamat sepenuhnya pada 4.44 petang.

Dalam kejadian berasingan, Mohd Hafiz Hafizal berkata lapan unit rumah pangsa di Blok A, Taman Seri Delima di Juru dekat sini terbakar dalam kejadian kira-kira 3.30 petang tadi.

Beliau berkata rumah berkeluasan 56 meter persegi seunit itu terbakar kira-kira 40 peratus namun tidak menyebabkan sebarang kemalangan jiwa.

“Ketika bomba tiba, bahagian bumbung tujuh unit rumah telah terbakar manakala sebuah rumah lagi terbakar pada bahagian dalam rumah dan bumbungnya,” katanya.

Menurutnya pihak bomba mengambil masa kira-kira setengah jam untuk mengawal kebakaran sebelum api berjaya dipadam sepenuhnya pada 6 petang manakala punca dan jumlah kerugian sedang disiasat. – BERNAMA


Larangan aktiviti di surau, masjid sepanjang kempen PRN Selangor

CYBERJAYA: Setiap calon parti yang bertanding pada Pilihan Raya Negeri (PRN) dilarang  menggunakan surau dan masjid sebagai platform untuk berkempen sepanjang tempoh 14 hari.

Pengarah Jabatan Agama Islam Selangor (JAIS), Datuk Mohd Shahzihan Ahmad berkata, larangan itu termasuk berucap, berceramah, berkhutbah, menyebarkan risalah parti, mengedar poster calon dan lambang parti di dalam ruang dan kawasan tempat beribadah tersebut.

“Arahan Majlis Agama Islam Selangor (MAIS) melarang perbuata yang menggunakan masjid atau surau sebagai medan politik kepartian dan propaganda politik telah banyak kali dikeluarkan.

“Pentadbir masjid atau surau di negeri Selangor adalah diingatkan sekali lagi bahawa Sultan Selangor telah menitahkan sedemikian sejak 2008 lagi,” katanya dalam kenyataan pada Isnin.

Mohd Shahzihan berkata, ahli politik yang didapati menggunakan masjid atau surau di Selangor dengan tujuan yang tidak dibenarkan oleh Sultan Selangor dan MAIS, dianggap sebagai menghina, mengingkari dan melanggar titah Sultan Selangor dan ketetapan MAIS.

Justeru, katanya, ahli politik terbabit boleh dikenakan tindakan di bawah Seksyen 12 (a) atau (b), Enakmen Jenayah Syariah (Selangor) 1995.

“Pentadbir masjid dan surau di negeri Selangor sentiasa diingatkan untuk mematuhi dan menguatkuasakan larangan yang ditetapkan oleh MAIS untuk menjadikan masjid dan surau sebagai zon aman dan bebas pengaruh politik kepartian.

“Kegagalan atau sebarang kecuaian mematuhi ketetapan MAIS, pegawai masjid boleh dibatalkan pelantikannya oleh MAIS berdasarkan Peraturan 7 (f) Peraturan-Peraturan Masjid dan Surau (Negeri Selangor) 2017,” katanya.

Author

Fazleen Safina Abd Jamil

View all posts

View all posts


FAM lepaskan Maloney dengan persetujuan bersama

KUALA LUMPUR: Persatuan Bolasepak Malaysia (FAM) hari ini mencapai kata putus bagi melepaskan khidmat Ketua Jurulatih Bawah 23 Tahun (B-23), Brad Maloney secara persetujuan bersama kedua-dua pihak.

Setiausaha Agung FAM Mohd Saifuddin Abu Bakar berkata, persetujuan terbabit dicapai selepas Maloney hadir ke Mesyuarat Jawatankuasa Pengurusan Pasukan Kebangsaan dipengerusikan Presiden FAM, Datuk Hamidin Mohd Amin hari ini.

Terdahulu, Hamidin membentangkan laporan prestasi pasukan dikendali Maloney pada Sukan SEA 2021 di Vietnam pada Mei lalu dan Piala Asia B-23 2022 di Uzbekistan pada Jun lepas, di Wisma FAM.

“Selamat maju jaya kepada Maloney dalam meneruskan karier kejurulatihannya selepas ini.

Jasa dan sumbangan beliau sepanjang lapan tahun bersama FAM ini akan sentiasa dikenang. Terima kasih,” katanya menerusi kenyataan dikeluarkan FAM.

Pengendali dari Australia itu dalam masa sama merakamkan ucapan terima kasih kepada FAM kerana memberi peluang beliau berkhidmat sejak 2014.

Maloney, 50, bermula sebagai Penolong Jurulatih B-23 Kebangsaan kepada Datuk Ong Kim Swee sehinggalah dilantik sebagai Ketua Jurulatih B-19 Kebangsaan pada 2019 dan seterusnya Ketua Jurulatih B-23 Kebangsaan. – BERNAMA


‘Caj 50 sen hanya untuk pindahan dana lebih RM5,000 guna QR peribadi’ – PayNet

CYBERJAYA: Payments Network Malaysia Sdn Bhd (PayNet) hari ini menjelaskan mengenai pelaksanaan yuran transaksi untuk pembayaran DuitNow QR dan transaksi yang dibuat dengan kad kredit berkuat kuasa 1 November 2023.

Dalam satu kenyataan hari ini, pengendali DuitNow QR itu mengesahkan bahawa vendor akan dikenakan yuran transaksi untuk pembayaran yang diterima melalui platform kod DuitNow QR tetapi terdapat beberapa kekeliruan yang perlu dijelaskan.

“Kebimbangan dibangkitkan mengenai kesan yuran yang bakal dikenakan ke atas peniaga dan impak kepada harga barangan dan perkhidmatan boleh difahami.

“Bagaimanapun, dua jenis e-pembayaran yang berbeza telah disifatkan oleh media sebagai sama, iaitu kadar diskaun pedagang (MDR) dan yuran 50 sen untuk transaksi melebihi RM5,000.

“Liputan tersebut telah secara tidak tepat menggambarkan dua jenis e-pembayaran yang berbeza sebagai satu yang sama,” katanya dalam satu kenyataan hari ini.

PayNet berkata demikian sebagai mengulas mengenai laporan media tentang sebuah institusi perbankan tempatan yang memaklumkan pelanggannya mengenai pelaksanaan yuran transaksi untuk pembayaran DuitNow QR dan transaksi yang dibuat dengan kad kredit berkuat kuasa 1 November 2023 dan beberapa bank kononnya tidak tahu menahu perkara ini.

PayNet berkata, seorang peniaga akan menerima bayaran yang dibuat oleh pelanggan mereka selepas ditolak MDR.

“Pada masa ini pembayaran kad debit dan kredit dikenakan MDR manakala terdapat penepian MDR pada pembayaran QR.

“Mulai 1 November, penepian MDR untuk pembayaran DuitNow QR ini akan ditarik balik,” katanya.

Sebaliknya, ia menambah yuran 50 sen untuk urus niaga melebihi RM5,000 adalah sebenarnya untuk pemindahan dana rakan setara (peer-to-peer) daripada QR peribadi ke QR peribadi lain, bukan pembayaran kepada peniaga.

“Ini sama sekali tidak berkaitan dengan pembayaran QR kepada pedagang dan kedua-dua yuran tidak akan dikenakan untuk transaksi yang sama dalam apa-apa situasi,” kata PayNet.

Mengenai caj 50 sen pula, PayNet menjelaskan adalah tidak tepat untuk menyatakan caj dikenakan kepada pembayaran yang dibuat kepada peniaga dan juga tidak tepat untuk menyatakan MDR dicaj untuk pemindahan dana menggunakan QR peribadi.

“Caj 50 sen itu adalah untuk pemindahan dana melebihi RM5,000 menggunakan DuitNow QR peribadi,” katanya.

Author

Nurul Ain Japri

View all posts

View all posts


15 motosikal terbakar di Flat Tuna, Seberang Jaya

BUKIT MERTAJAM: Lima belas motosikal yang diparkir di kawasan meletak kenderaan di Flat Tuna D4, Seberang Jaya di sini terbakar dalam kejadian kebakaran awal pagi ini.

Bagaimanapun tiada kemalangan jiwa atau sesiapa yang cedera dalam kebakaran tersebut.

Pegawai Operasi Jabatan Bomba dan Penyelamat Malaysia (JBPM) Pulau Pinang, Shahrul Munawer Taharen berkata, pihaknya menerima panggilan kecemasan pada 5.11 pagi sebelum jentera dari Balai Bomba dan Penyelamat Perai terus ke lokasi kebakaran.

“Sebaik tiba, pihak bomba mendapati 15 motosikal yang berada di kawasan parkir di situ sedang terbakar dan kami menjalankan operasi memadam api bagi mengelak kebakaran tersebut terus merebak ke kenderaan lain di situ.

“Sembilan motosikal terbakar lebih 95 peratus manakala selebihnya 50 peratus, kebakaran itu turut menyebabkan sebuah stor penyimpanan peralatan sembahyang berkeluasan 2.787 meter persegi yang dibina tidak jauh dari kawasan parkir musnah lebih 80 peratus,” katanya ketika dihubungi hari ini.

Katanya pihak bomba berjaya memadamkan kebakaran itu pada 5.40 pagi dan punca kejadian serta jumlah kerugian masih dalam siasatan. – BERNAMA


JDT II sekat hajat Kelantan FC kutip tiga mata penuh di laman sendiri

KUALA LUMPUR: Pendahulu Liga Premier, Kelantan FC gagal memanfaatkan peluang bermain di laman sendiri apabila sekadar seri 1-1 menentang Johor Darul Ta’zim (JDT) II di Stadium Sultan Muhammad IV, Kota Bharu petang ini.

Skuad kendalian Rezal Zambery Yahya yang memulakan aksi dengan garang melalui asakan bertali-arus mendahului pada minit ke-20 menerusi sepakan penalti Nurshamil Abd Ghani selepas bola terkena tangan pemain pertahanan lawan Ahmad Aysar Hadi Mohd Shapri.

Namun, malang menimpa skuad The Red Warriors itu apabila terpaksa beraksi dengan 10 pemain apabila pemain tengah Jasmir Mehat diperintahkan keluar padang selepas menerima kad kuning kedua pada minit ke-36.

Kesempatan itu dimanfaatkan JDT II apabila anak buah Mariano Echeverria hanya memerlukan lima minit selepas rehat untuk menyamakan kedudukan hasil penyudah Daryl Sham KK George.

Permainan terus rancak dengan Kelantan dan JDT II saling berbalas serangan dalam usaha memburu gol kemenangan, namun tiada jaringan berjaya dicipta menyaksikan kedua-dua pasukan terpaksa berpuas hati meraih satu mata.

Sementara itu, satu lagi perlawanan Liga Premier pada malam ini menyaksikan Selangor 2 meraih tiga mata penuh selepas mencatatkan kemenangan tipis 2-1 ke atas skuad Projek FAM-MSN di Stadium Bolasepak Kuala Lumpur di Cheras.

Skuad kendalian Nazliazmi Nasir terlebih dahulu membuka jaringan pada minit ke-16 menerusi tandukan kencang pemain import Richmond Ankrah hasil hantaran silang rakan sepasukan.

Bersambung babak kedua, keadaan padang yang licin akibat hujan lebat tidak mengganggu skuad Projek FAM-MSN tampil lebih segar dengan melakukan beberapa asakan ke gawang pihak lawan untuk menjelmakan gol persamaan.

Skuad kendalian Hassan Sazali Waras berjaya menyamakan kedudukan menerusi sepakan Farris Izdiham pada minit ke-60.

Namun, Selangor FC yang dilihat terus berhempas pulas dan tertekan untuk menambah jaringan berjaya menjaringkan gol kemenangan menerusi tendangan Izrin Ibrahim pada minit ke-86. – BERNAMA


Jika menang Januari, Najib akan kembali ke pangkuan keluarga – Yana

KUALA LUMPUR: Sepertimana janji Nooryana Najwa untuk mengembalikan Datuk Seri Najib Razak ke pangkuan keluarga, anak perempuan mantan Perdana Menteri itu yakin bahawa bapanya akan dibebaskan tidak lama lagi.

Ini kerana, Nooryana Najwa, 34, dalam hantaran terbaharu di Instagramnya menulis, perjuangan untuk membela keadilan kepada Najib tidak pernah terhenti dan bapanya masih mempunyai satu lagi peluang untuk mendapatkan keadilan sewajarnya.

Katanya, jika Najib menang dalam kes membabitkan dana SRC International Sdn Bhd (SRC) terhadap dirinya, beliau berkemungkinan akan dibebaskan.

“Perjuangan #justice4dsn tidak pernah berakhir. Kita masih ada satu lagi peluang. Jadi, kita simpan ‘parut’ lama, jahit semula luka dengan kemas dan bangkit berdiri atas perjuangan ini kembali.

“Semakan kes kehakiman SRC akan bermula 19 Januari 2023. All hands on deck untuk memastikan DSN (Najib) akan mendapat keadilan kali ini. Jika DSN menang pada bulan Januari, he will be free to come back to us,” tulisnya.

Nooryana turut menyertakan beberapa perkara yang menafikan hak Najib untuk mendapatkan proses perbicaraan yang adil di hantaran sama.

Author

Tun Puteh Wanti

View all posts

View all posts


Komanwel 2022: Pertama kali beraksi, Joe Ee beri kejutan emas

BIRMINGHAM: Gimnas muda negara Ng Joe Ee mencipta kejutan apabila beliau mempamerkan aksi memukau untuk menyumbangkan emas kelima Malaysia pada Sukan Komanwel Birmingham 2022 menerusi disiplin bola, di sini hari ini.

Meskipun pertama kali beraksi pada temasya itu, gerakannya yang anggun dan cekap menangkap bola di Birmingham Arena memikat barisan pengadil bagi merekodkan 29.700 mata, sekali gus mencapai sasaran satu pingat emas bagi kem gimrama.

Suzanna Shahbazian dari Kanada yang mencatatkan 29.050 mata terpaksa berpuas hati dengan pingat perak, manakala Anna Sokolova dari Cyprus membawa pulang gangsa dengan 28.800 mata.

Catatan mata gimnas berusia 16 tahun itu dalam final hari ini ternyata lebih tinggi daripada markah yang diperolehnya ketika pusingan kelayakan iaitu 28.600 mata untuk menduduki tempat kedua, Khamis lepas.

Sementara itu, seorang lagi gimnas negara Izzah Amzan sekadar mendapat tempat ketujuh daripada lapan atlet selepas mencatatkan 25.800 mata dalam pusingan akhir disiplin gelung.

Gimnas Wales Gemma Natasha Frizelle muncul juara disiplin tersebut dengan pungutan mata 28.700, manakala Anna Sokolova dari Cyprus mengumpul 28.300 mata bagi meraih perak dan wakil Kanada Carmel Kallemaa memenangi gangsa dengan 28.200 mata. – BERNAMA


Jari-jemari hancur tersepit mesin pengisar daging

KEMAMAN: Mimpi ngeri buat seorang peniaga burger apabila tangan kanannya tersepit dalam mesin pengisar daging di kediamannya di Kerteh, dekat sini, petang semalam.

Insiden tidak diingini itu membabitkan seorang wanita berusia 31 tahun, putus kesemua jari hingga ke pergelangan tangannya itu selepas sarung tangan getah yang dipakainya ketika proses membuat daging burger dipercayai tersangkut pada bilah mesin tersebut.

Difahamkan, kejadian itu disedari suaminya yang kemudiannya membawa mangsa bersama mesin pengisar tersebut ke Hospital Kemaman.

Ketua Balai Bomba dan Penyelamat Chukai, Mohd. Zailani Abdullah berkata, pihaknya menerima panggilan 4.42 petang daripada Unit Kecemasan Hospital Kemaman untuk menanggalkan mesin pengisar itu.

“Kesemua jari wanita itu telah hancur akibat terkena bilah mata mesin pengisar.

“Kita menggunakan playar untuk membuka pengisar tersebut bagi mengeluarkan tangan mangsa,” katanya memetik laporan Utusan pada Khamis.

Tambah Mohd. Zailani, ketika pihak bomba melakukan kerja-kerja meleraikan mesin pengisar tersebut, mangsa dibius oleh pegawai perubatan untuk mengurangkan kesakitannya.

“Kita mengambil masa kira-kira 30 minit untuk menanggalkan mesin tersebut,” katanya.

Mohd. Zailani berkata, wanita itu kemudiannya dirawat oleh pasukan perubatan.

Author

Diyana Rahip

View all posts

View all posts


Pasaran robotik Malaysia dijangka cecah RM103.1 bilion menjelang 2030 – MOSTI

KUALA LUMPUR: Pasaran Robotik Malaysia diunjurkan mencecah RM103.1 bilion menjelang 2023, melepasi jumlah sasaran Pelan Hala Tuju Robotik Negara 2021-2030, kata Timbalan Ketua Setiausaha (Pembangunan Teknologi) Kementerian Sains, Teknologi dan Inovasi (MOSTI), Datuk Dr Mohd Nor Azman Hassan.

Beliau berkata, nilai pasaran industri robotik terutamanya Robot Perkhidmatan dalam 2022 kira-kira RM92.29 bilion, biarpun mengalami kesan yang menjejaskan kepada ekonomi akibat pandemik COVID-19.

Bagaimanapun, beliau berkata jurang perbezaan sumbangan oleh Perusahaan Mikro, Kecil dan Sederhana (PMKS) berbanding syarikat multinasional (MNC) perlu ditangani terlebih dahulu.

“Sumbangan PMKS jauh lebih kecil berbanding MNC dengan bahagian pasaran antara tiga hingga lima peratus dalam tempoh unjuran,” katanya dalam satu kenyataan hari ini selepas laporan siri pertama ‘National Robotics Industry Country Report’ (NRICR) Malaysia mengenai Penciptaan Nilai dikeluarkan oleh Malaysia Robotics and Automation Society (MyRAS).

Pengeluaran NRICR semasa Persidangan “Intelligent Manufacturing” 2023 disaksikan oleh Mohd Nor Azman, Presiden MyRAS Prof Dr Ishkandar Baharin, Ketua Pegawai Pembangunan Ekosistem Malaysian Research Accelerator of Technology and Innovation (MRANTI) Mohd Safuan Mohd Zairi dan Pengurus Besar Kanan Institut Automotif, Robotik dan IoT Malaysia (MARii) Zaim Azyze.

Sementara itu, Ishkandar berkata, NRICR menyasarkan untuk mengalihkan ekosistem robotik Malaysia daripada menambah nilai kepada penciptaan nilai yang berdaya tahan menerusi penyelesaian inovatif berimpak tinggi dalam mereliasasikan wawasan Pelan Hala Tuju Robotik Negara 2021-2030 untuk Malaysia menjadi hab robotik serantau dalam Perkhidmatan, Pertanian dan Pengilangan menjelang 2030.

Ketua Pegawai Eksekutif MRANTI, Dzuleira Abu Bakar pula berkata dalam kenyataan sama bahawa sebuah Hab Rotik Kebangsaan akan ditubuhkan MRANTI di Taman MRANTI, Bukit Jalil di sini dengan kerjasama MyRAS, MARii dan lain-lain pemain industri robotik bagi menyokong peningkatan pemain dalam ekosistem robotik di Malaysia.

Beliau berkata NRICR akan menjadi asas untuk meningkatkan lagi pengambilan aplikasi robotik dalam pelbagai sektor industri di Malaysia dengan menyediakan satu gambaran keseluruhan keadaan teknologi robotik dalam negara termasuk kekuatan, kelemahan, peluang dan ancaman teknologi itu.

“MRANTI akan menggunakan teknologi terkehadapan Revolusi Perindustrian Keempat (4IR), termasuk Kecerdasan Buatan (AI),5G dan Internet Benda (IoT) untuk membangunkan kluster tumpuan mereka mengenai teknologi dron, teknologi kesihatan, teknologi pertanian dan teknologi pemboleh 4IR dengan penekanan kepada pengkomersialan teknologi,” katanya.

Zaim pula berkata, MARii akan menyokong Pelan Tindakan Nasional untuk Robotik Automotif (NBAR) dengan mempertingkatkan sektor automotif dan mobiliti dalam pembuatan dan perkhidmatan untuk menyokong pembangunan Kenderaan Generasi Akan Datang (NxGV) di Malaysia. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Netizen sebak lihat dua beranak jalan kaki tengah panas pergi ‘interview’ kerja

CYBERJAYA: Bukan semua orang beruntung dilahirkan dalam keluarga yang senang.

Baru-baru ini, tular video perkongsian seorang lelaki berhubung kesusahan yang dialami dia sekeluarga dalam meneruskan kelangsungan hidup.

Video yang dikongsi seorang lelaki dikenali Azam Saleh di TikTok miliknya memaparkan kakak dan ibunya berjalan kaki sambil berpayung dalam panas terik demi mencari kerja.

“Hari ni kakak saya interview kerja. Doakan semoga kakak saya dapat kerja.

“Mak saya pula nak ikut sebab nak cari kerja juga. Sebaknya bila tengok kakak dan mak jalan kaki macam ni.

“Ya Allah, aku tahu kau sedang menguji aku dan keluarga. Aku terima dengan hati yang sangat terbuka,” tulisnya dalam video itu.

Menerusi ruangan kapsyen video, Azam memberitahu hantaran itu dimuat naik bertujuan untuk meluahkan masalah yang dialaminya bukan untuk simpati semata-mata.

“Kalau siapa-siapa rasa saya buka aib sendiri, demi Allah niat saya cuma nak meluahkan saja.

“Ya betul kalau ada apa-apa, cari Allah tapi kadangkala saya perlukan seorang hamba Allah yang ikhlas sudi untuk mendengar luahan hati ini,” tulisnya.

Dalam pada itu, rata-rata warga net meninggalkan komen dengan doa supaya Azam sekeluarga dikurniakan rezeki yang halal.

Author

Diyana Rahip

View all posts

View all posts


Tatakelola baik Kerajaan Perpaduan berjaya tarik pelabur luar, tingkat hasil negara – Anwar

KUALA LUMPUR: Pentadbiran Kerajaan Perpaduan yang menekankan aspek tatakelola yang baik telah memberi impak positif kepada negara dengan terbukti berjaya menarik kemasukan pelabur asing dan meningkatkan kutipan hasil negara, kata Perdana Menteri, Datuk Seri Anwar Ibrahim.

“Kerana apa kita (berjaya) lakukan? Kerana apabila diberikan kuasa (menjadi kerajaan), kita hentikan sama sekali kerja-kerja sakau, ambil duit rakyat, kita tidak langgar peraturan, kita tidak izin ambil kontrak tanpa tender, ambil kontrak dengan komisen, kita tidak izin pemimpin ambil duit rakyat.

“Ini maknanya tatakelola, guna kuasa bantu rakyat.. hasilnya Januari hingga April, Hasil Dalam Negeri Kasar (GDP) meningkat 5.6 peratus, lagi tinggi daripada China, Vietnam dan Indonesia… LHDN (Lembaga Hasil Dalam Negeri) pula lapor kutipan cukai juga bertambah, dari mana bertambah? Orang yang dulu dok curi tak bayar cukai, sekarang semua bayar, sebab tahu tak boleh sogok.. LHDN harus bersih betul maka hasil kita meningkat.

“Ini kerja pasukan kita, kita mencatat pelaburan Amazon berpuluh bilion, Geely (melabur) berbilion di Tanjung Malim, China (melabur) RM170 bilion, datang memberi pelaburan dan pekerjaan di negara kita, kerana mereka percaya kita tidak sakau, tidak curi duit, tidak ambil komisen dan kita tahu kerja menjaga kepentingan rakyat (jadi) inflasi turun, defisit turun, hasil naik,” katanya.

Beliau berkata demikian dalam ucapannya ketika menghadiri Majlis Rumah Terbuka Aidilfitri Malaysia MADANI di Gombak hari ini yang turut dihadiri Timbalan Perdana Menteri Datuk Seri Dr Ahmad Zahid Hamidi dan Menteri Besar Selangor Datuk Seri Amirudin Shari.

“Kita teruskan kerja kuat, pastikan ada perubahan…kuasa kita ini untuk apa? Tanggungjawab kita pada Allah SWT, apa yang kamu lakukan untuk kuasa ini?….kita akan terus hentikan sama sekali sakau (seperti) apa yang kita lakukan sepanjang enam bulan memerintah, saya tidak akan gentar.

Kita akan bersihkan negara… SPRM (Suruhanjaya Pencegahan Rasuah Malaysia) akan siasat, siapa akan dakwa itu pula (serah pada) Jabatan Peguam Negara, siapa hukum pula (itu) kerja Hakim,” katanya.

Anwar dalam ucapannya juga mengingatkan semua golongan pemimpin agar teguh berprinsip di dalam perjuangan dan tidak menggadai diri kerana mengejar harta dan kuasa. – BERNAMA


TFCSB mohon maaf insiden kekacauan terhadap Selangor FC

KUALA TERENGGANU: Terengganu Football Club Sdn Bhd (TFCSB) mengecam sekeras-kerasnya tindakan penyokong yang melakukan kekacauan dan kekerasan ke atas pasukan Selangor FC selepas perlawanan separuh akhir kedua Piala Malaysia di Stadium Sultan Mizan Zainal Abidin (SSMZA) tengah malam tadi.

Ketua Pegawai Eksekutifnya, Ab Rasid Jusoh berkata, tindakan tersebut disifatkan sebagai tidak bertamadun dan tidak menggambarkan keperibadian keseluruhan penyokong skuad Penyu yang telah menunjukkan disiplin baik sepanjang perlawanan musim ini.

Sehubungan itu pihaknya mengemukakan permohonan maaf kepada seluruh pihak pengurusan dan pemain Selangor yang terkesan dengan insiden buruk berkenaan.

“Berkenaan insiden kekacauan yang dilakukan terhadap penyokong Terengganu FC (TFC) ke atas bas pasukan pelawat semalam, kami ingin melafazkan rasa kesal yang mendalam dan mengecam tindakan yang dilakukan.

“Perkara ini bukan sahaja mencalar nama kelab tetapi memberi imej buruk kepada negeri Terengganu yang kita cintai,” katanya dalam kenyataan hari ini.

Menurut Ab Rasid, pihaknya akan mengambil pengajaran daripada insiden tersebut supaya tidak berulang pada masa akan datang.

Dalam kejadian kira-kira 12 tengah malam tadi, sekumpulan penonton dipercayai penyokong TFC bertindak liar dengan melempar batu ke arah bas yang membawa barisan kejurulatihan dan pemain Selangor FC keluar dari SSMZA selepas tamat perlawanan.

Tindakan tersebut menyebabkan cermin bas pecah dan batu yang menembusi cermin hampir terkena pegawai Selangor FC.

Difahamkan di dalam bas tersebut turut terdapat anak-anak kecil pemain Selangor yang menumpang untuk pulang bermalam di hotel. – BERNAMA


Kenaikan gaji penjawat awam boleh sebabkan defisit tinggi – Anwar

PUTRAJAYA: Kerajaan tidak mencadangkan kenaikan gaji penjawat awam dalam Belanjawan 2023 kerana ia boleh menyebabkan defisit tinggi, kata Perdana Menteri, Datuk Seri Anwar Ibrahim.

Anwar yang juga Menteri Kewangan berkata, defisit tinggi boleh mengurangkan keyakinan pelabur terhadap negara kerana mereka tidak yakin ada tekad politik untuk mengurus negara dengan baik.

“Apa masalah kita (sekarang ialah), hutang RM1.5 trilion dan defisit (sekarang) 5.6 peratus dan kalau tambah gaji, defisit jadi 6.5 peratus. Tiada orang datang lagi melabur ke negara kerana dia tidak yakin ada kekuatan tekad politik untuk urus negara dengan baik,” kata beliau kepada media selepas menghadiri Forum Antarabangsa: Pendekatan MADANI Mendepani Cabaran Islamofobia, di sini hari ini.

Anwar mengulas kenyataan Presiden Kongres Kesatuan Pekerja-Pekerja Di Dalam Perkhidmatan Awam (Cuepacs), Datuk Adnan Mat yang berpandangan tiada sebarang komitmen diberikan kerajaan untuk menilai semula sistem saraan baharu perkhidmatan awam melalui model gaji dan upah dalam Belanjawan 2023.

Anwar meminta Cuepacs supaya bersabar kerana keutamaan kerajaan ketika ini adalah membantu rakyat yang lebih miskin.

“Jadi sabar sekejap, hasil banyak cuba dicurahkan. Apakah ia tidak penting untuk selamatkan miskin tegar yang lebih teruk daripada pekerja sedia ada.

“Saya ingin beritahu ia tidak mudah untuk pesawah padi, pekebun kecil, nelayan dan miskin tegar… dia nak hidup pun susah,” kata beliau.

Pada 24 Februari lepas, Anwar membentangkan Belanjawan 2023 dengan cadangan peruntukan RM388.1 bilion, melibatkan anggaran perbelanjaan mengurus sebanyak RM289.1 bilion dan RM99 bilion untuk pembangunan termasuk RM2 bilion simpanan luar jangka.

Menerusi Belanjawan 2023 itu, kerajaan bersetuju menyalurkan Bantuan Khas Kewangan Aidilfitri sebanyak RM700 kepada semua penjawat awam Gred 56 ke bawah termasuk lantikan kontrak dan RM350 turut disalurkan kepada pesara kerajaan. – BERNAMA


Sambutan ulang tahun DBP akan dibawa ke peringkat sekolah

KUALA LUMPUR: Kementerian Pendidikan (KPM) akan berbincang dengan Dewan Bahasa dan Pustaka  (DBP) untuk membawa sambutan ulang tahun DBP ke peringkat sekolah mulai tahun depan.

Menteri Pendidikan, Fadhlina Sidek berkata, langkah itu bertujuan melonjakkan usaha memperkasakan bahasa di peringkat sekolah.

“Khidmat, bakti dan perjuangan DBP perlu diperkenalkan di peringkat sekolah,” katanya kepada pemberita selepas Majlis Sambutan Ulang Tahun ke-67 DBP di Wisma DBP di sini hari ini.

Fadhlina berkata, satu lagi langkah yang akan diambil KPM untuk memperkasa bahasa ialah memperkenalkan beberapa buku tulisan sasterawan negara sebagai bacaan di sekolah.

“KPM akan bincang dengan DBP untuk pilih beberapa tajuk (karya sasterawan negara) untuk pembacaan anak-anak sekolah,” katanya.

Ditanya sama ada Malaysia berhadapan dengan krisis pendidikan apabila 30,000 pelajar didapati tidak menduduki Sijil Pelajaran Malaysia 2022, beliau berkata KPM sentiasa melakukan intervensi untuk mengatasi pelbagai cabaran pendidikan.

Katanya, antara intervensi yang dilaksanakan termasuk mengatasi masalah keciciran, ketidakhadiran dan tidak menguasai pembacaan.

Beliau berkata, semua pihak perlu melihat kepada dua sekolah Malaysia yang disenarai pendek dalam kelompok 10 teratas bagi Anugerah Sekolah Terbaik Dunia 2023 (World’s Best School Prizes 2023) baru-baru ini.

“Ini bermakna kita boleh berjaya dalam acuan sendiri,” katanya.

Dua sekolah yang disenarai pendek ialah Sekolah Kebangsaan (SK) Seri Permai, Pulau Pinang, yang tersenarai dalam kategori Inovasi manakala SK Kanchong Darat, Selangor, tersenarai dalam kategori Gaya Hidup Sihat.

Pada majlis sama Fadhlina melancarkan buku Gaya Dewan edisi keempat yang mengandungi pelbagai maklumat mengenai panduan penerbitan.

Turut dilancarkan ialah portal WadahDBP, sebuah majalah elektronik yang menerbitkan karya-karya penulis tempatan khususnya penulis baharu.


Pelajar sekolah belajar buat keris di muzium

KUALA LUMPUR: Keris cukup sinonim dengan orang Melayu.

Mengikut sejarah lisan dari Kelantan, keris bermaksud Keramat, Rahsia, Yang Satu.

Kini, banyak pihak rancak mengembalikan semula kenali keris dari segi usia, asal-usul, jenis, rekaan, pembuatan, hadiah, ritual atau fungsi sebagai senjata melalui pelbagai program dengan cara masing-masing.

Jika sebelum ini, Melaka menganjurkan Festival Keris Antarabangsa Melaka (FKAM) 2022 secara besar-besaran, di Perkampungan Hang Tuah, Duyong, mempamerkan 1,000 keris.

Yayasan Raja Muda Selangor (YRMS) pula menampilkan 94 keris termasuk 59 bilah keris koleksi peribadi Sultan Selangor, Sultan Sharafuddin Idris Shah serta artifak pada Pameran Keris : Kuasa dan Jati Diri di Muzium Kesenian Islam Malaysia (IAMM), di sini sejak Disember 2022 hingga 13 Mac depan.

Pengurus Bahagian Pendidikan IAMM, Nailah Ahmad Faiz berkata, banyak sekolah termasuk di peringkat antarabangsa mengadakan lawatan sambil belajar di bangunan tiga tingkat itu sepanjang pameran berlangsung.

Katanya, ia bertujuan mendedahkan generasi muda khususnya pelajar sekolah mengenai keris yang juga sebahagian daripada sejarah warisan Dunia Melayu.

“Menerusi pameran ini, pelajar sekolah didedahkan cara pembuatan keris dari A hingga Z agar mereka menghargai nilai warisan sejarah.

“Di IAMM, kami mendedahkan mereka dengan kehebatan Dunia Alam Melayu kepada anak muda, yang menjadi sebahagian pengetahuan dalam pendidikan sejarah di alam sekolah.

“Selain mengenal keris dipamerkan, ada aktiviti interaktif yang mereka boleh buat seperti, suai padan bilah dan sarung keris, mencari asal usia keris dan dicatat pada kertas khas, mencari klu keris yang hilang untuk sultan melalui Pengembaraan Hang Nadim.

“Selain itu, kita juga menggalakkan mereka mengenal jawi dengan menulis surat dalam tulisan jawi, selain menyambung ratusan gelang getah membentuk keris dan bilah serta bergambar dengan pemakaian tanjak dan keris,” katanya ketika ditemui pada program Hari Keris, di IAMM.

Turut hadir, kurator Galeri Dunia Melayu IAMM, Izuan Fadzil Mohammad.

Nailah berkata, IAMM juga mengadakan tayangan wayang kulit Hang Tuah pada setiap Sabtu.

Katanya, pendedahan mengenai keris yang kebanyakannya berasal dari Sumatera dan Jawa sangat penting bagi orang Melayu masa kini, bagi membuktikan bahawa betapa hebatnya Melayu.

Antara keris yang dipamerkan termasuk milik Sultan Abdul Jalil Riayat Shah keempat, yang juga koleksi tetap IAMM sejak 1998.

Keris berkenaan adalah satu daripada dua keris baginda yang dapat dijejak sehingga 1712.

Selain itu, keris Alang, mempunyai rekaan lurus dan dipercayai berasal dari Kepulauan Sumatera, ditempa ditempa sekitar abad ke-19 digunakan untuk menghukum penjenayah.

Pada program sama, acara “Talent For The World – Young Keris Maker” pelapis muda dari Pantai Timur terlatih menyertai program berkenaan.

Seramai tiga pelatih terpilih mempersembahkan keris buatan mereka sebagai bahan pameran.

Mereka ialah Muzaffar Mohd Zafri, tampil dengan keris Bugis berlok lima berpamor perut ular; Ahmad Azuan Othman dengan keris Alang bilah 21 dan sampir sari bulan; dan Abdul Hakim Zulkifli mempamerkan keris sepukal berpamor bulu merak.

Namun, penceritaan secara penyampaian auditori dan visual di pameran, tentang setiap keris itu belum lagi dapat diketengahkan lebih meluas melainkan hanya barisan keris dan sebaris ayat sebagai kapsyen mengenai satu-satu keris itu.

Mungkin boleh diperbanyakkan lagi penceritaan sesuatu bahan sejarah melalui orang perseorangan yang arif, atau aspek auditori supaya lebih menggalakkan lagi mereka kenal keris secara mendalam.

Author

Tun Puteh Wanti

View all posts

View all posts


Dokudrama Cyber 999 papar kisah benar ‘mangsa scam’

CYBERJAYA: Menteri Komunikasi dan Digital, Fahmi Fadzil berharap masyarakat di Malaysia lebih cakna akan modus operandi berhubung isu scam dalam talian yang kini semakin berleluasa.

Katanya, pembikinan Dokudrama Cyber 999 yang memaparkan kisah benar mangsa ‘online scam’ adalah sebahagian inisiatif dalam memberi pendedahan dan kesedaran kepada umum berhubung isu berkenaan.

“Saya percaya rakyat perlu didedahkan dengan modus operandi “online scammer” supaya mereka faham kelicikan dan taktik “scammer”.

“InshaAllah, pihak Kementerian Komunikasi Digital akan sentiasa berusaha untuk perkukuh keselamatan siber ke arah mencapai Dekad Keemasan Digital,” katanya ketika melancarkan Dokudrama Cyber 999 tersebut.

Untuk rekod, statistik Polis Diraja Malaysia (PDRM) menunjukkan kes jenayah penipuan dalam talian pada tahun lalu mencatat sebanyak 20,041 kes dengan jumlah kerugian RM684.5 juta.

Author

Diyana Rahip

View all posts

View all posts


PDRM nafi laporan Meta dakwa akaun palsu FB, IG terkait agensi

KUALA LUMPUR: Polis DiRaja Malaysia (PDRM) menafikan dakwaan syarikat Meta Platforms Incorporated (Meta) mengenai akaun palsu di media sosial berkait dengan agensi keselamatan negara itu.

Setiausaha PDRM, Timbalan Komisioner Datuk Noorsiah Mohd Saaduddin memaklumkan, dakwaan syarikat induk Facebook dan Instagram itu adalah serius.

Justeru, pihaknya sedang menjalankan siasatan berhubung dakwaan itu.

“PDRM memandang serius laporan pihak syarikat Meta Platforms Incorporated yang mendakwa terdapat akaun palsu di media sosial yang mempunyai hubungan dengan PDRM.

“PDRM menafikan dakwaan tersebut dan sedang mengumpul maklumat lanjut mengenainya,” katanya menerusi kenyataan dikeluarkan di sini, lewat malam tadi.

Melalui Quarterly Adversarial Threat Report yang dikeluarkannya, Meta berkata, individu di sebalik akaun, halaman dan kumpulan mengendalikan “troll farm” – usaha koordinasi yang ditempatkan bersama bertujuan merosak dan memanipulasi wacana awam dengan menggunakan akaun palsu untuk mengelirukan orang ramai berhubung siapa di belakang mereka.

“Walaupun mereka yang berada di sebalik tabir cuba untuk berselindung identiti dan koordinasi, siasatan kami mendapati wujud kaitan dengan polis Malaysia,” dakwanya.

Menurut Meta, individu berkenaan juga didapati aktif di TikTok dan Twitter, di mana mereka menghantar “meme” dalam bahasa Melayu sebagai sokongan kepada gabungan kerajaan sedia ada, sambil mendakwa wujudnya penyelewengan terhadap pengkritiknya.

Di Facebook, jaringan ini menguruskan halaman, termasuk menyamar sebagai entiti berita bebas dan memuji polis sambil mengkritik pembangkang.

“Tipikalnya, aktiviti hantaran dipertingkat ketika hujung minggu dan ketika rehat tengah hari. Akaun palsu mereka tidak sepenuhnya dibangunkan dan sebahagian lagi mencuri gambar profil,” dakwa laporan itu.

Meta mendakwa, menemui jaringan berkenaan selepas menyemak maklumat berhubung sejumlah kecil aktiviti berkenaan yang mana pada permulaannya disyaki berasal dari China oleh penyelidik dari Clemson University.

Laporan itu berkata, kira-kira 427,000 akaun Facebook mengikuti satu atau lebih halaman terbabit dengan kira-kira 4,000 akaun mengikuti satu atau lebih kumpulan berkenaan dan hampir 15,000 akaun mengikuti satu atau lebih akaun Instagram yang dapat dikenal pasti.

Katanya, sejumlah USD6,000 (hampir RM26,740) dibelanjakan bagi iklan di Facebook dan Instagram, yang dibayar terutama dalam ringgit.

Meta menjelaskan “perlakuan tidak sahih” sebagai cubaan memanipulasi perdebatan awam bagi tujuan strategik, di mana akaun palsu menjadi pusat kepada operasi sedemikian.

Dalam setiap kes, syarikat itu berkata, mereka berkoordinasi antara satu sama lain dan menggunakan akaun palsu untuk mengelirukan orang lain tentang identiti sebenar mereka dan apa yang dilakukan.

“Ia terutama tertumpu kepada menggandakan dan meningkatkan kandungan sebaran dan kebiasaannya (namun tidak secara eksklusif) bermotivasikan kewangan,” dakwanya dalam laporan itu.

Author

Fhatihah Zakinan

View all posts

View all posts


Piala AFF: Hanya 59,000 tiket dijual bagi aksi Thailand, harga kekal RM30

KUALA LUMPUR: Hanya 59,000 tiket dijual bagi aksi separuh akhir pertama Piala AFF 2022 antara skuad Harimau Malaya dengan Thailand di Stadium Nasional Bukit Jalil pada Sabtu ini (7 Januari).

Setiausaha Agung Persatuan Bolasepak Malaysia (FAM), Noor Azman Rahman berkata, perkara itu berikutan 21,000 tempat duduk terpaksa ‘dikosongkan’ kerana dihalang oleh struktur pentas konsert Jay Chou yang sedang dalam proses pemasangan.

FAM turut mengumumkan bahawa harga tiket perlawanan itu kekal seperti aksi peringkat kumpulan – RM30 (dewasa) dan RM5 (kanak-kanak 6-12 tahun) bagi tempat duduk terbuka, RM50 bagi tempat duduk Premium dan RM60 bagi tempat duduk Grandstand.

“Situasi ini tidak dapat dielakkan. FAM dan Perbadanan Stadium Malaysia (PSM) telah berusaha sedaya upaya mencari jalan penyelesaian terbaik memastikan aksi skuad Harimau Malaya sepanjang kempen Piala AFF ini dilangsungkan di Stadium Nasional, berbanding jika ia diadakan di stadium lain yang berkapasiti lebih kecil.

“Harga tiket RM30 bagi tempat duduk terbuka ini sama seperti harga tiket perlawanan separuh akhir, Malaysia lawan Thailand pada edisi 2018 dan adalah lebih rendah daripada harga tiket RM40 ketika perlawanan separuh akhir Malaysia lawan Vietnam pada 2014,” katanya menerusi kenyataan hari ini.

Konsert Jay Chou, artis terkemuka dari Taiwan, akan berlangsung pada 15 Jan di Stadium Nasional.

Noor Azman berkata tiket bagi perlawanan itu hanya akan dijual secara dalam talian menerusi www.tickethotline.com.my bermula 3 petang Rabu, dengan tiada penjualan di kaunter.

Selepas separuh akhir pertama di Bukit Jalil, skuad Harimau Malaya akan berlepas ke Thailand untuk aksi timbal balik menentang skuad Gajah Perang di Stadium Thammasat, Pathum Thani yang terletak di utara Bangkok, pada Selasa (10 Jan).

Sementara itu, FAM turut menasihatkan penyokong supaya berhati-hati dengan pembelian tiket selain daripada secara dalam talian di www.tickethotline.com.my, berikutan terdapat penjualan tiket palsu bagi perlawanan menentang Singapura, malam tadi.

“FAM berharap perkara sedemikian tidak akan berlaku pada perlawanan separuh akhir pertama ini dan tindakan keras akan diambil terhadap pelaku,” tegasnya.

Malaysia mara ke separuh akhir sebagai naib juara Kumpulan B dengan sembilan mata, selepas menewaskan Singapura 4-1 semalam. Vietnam muncul juara kumpulan dengan 10 mata, manakala Singapura tersingkir apabila menduduki tempat ketiga dengan tujuh mata.

Sekiranya berjaya menundukkan pasukan paling cemerlang, Thailand yang mempunyai enam gelaran, skuad Harimau Malaya akan bertemu pemenang antara Vietnam dengan Indonesia di pentas final pada 13 dan 16 Jan ini. – BERNAMA


Organisasi media perlu tangkas, kenali khalayak untuk bersaing dengan media sosial

IPOH: Organisasi media perlu mengubah kaedah penyampaian berita untuk kekal relevan dengan menggunakan media sosial sebagai platform dan juga sumber berita, kata ahli panel pada Forum Media HAWANA 2023 hari ini.

Semasa sesi bertajuk “Kelangsungan Media Tradisional dalam Era Digital”, ahli panel membincangkan bagaimana media sosial telah mengambil alih mod tradisional penyebaran berita, sering mendedahkan isu yang mungkin tidak dilaporkan. Mereka bersetuju media sosial mengubah cara orang ramai menggunakan berita, justeru, organisasi media perlu menerima pakai platform berkenaan.

Pertama sekali, ia memerlukan perubahan minda.

“Saya rasa kemampuan bilik berita untuk berubah, untuk pergi ke peringkat seterusnya dalam mencipta … kandungan adalah sangat, sangat kritikal,” kata Nicholas Sagau, Ketua Pegawai Operasi REV Media Group.

Beliau berkata, ketangkasan perlu menjadi aspek paling penting dalam perubahan minda, untuk melakukan pelbagai tugas dan menyesuaikan diri dengan lebih baik terhadap perubahan dalam teknologi.

Ahli-ahli panel berkatay, organisasi berita juga kekal sebagai pencipta kandungan penting, namun cabarannya ialah untuk menarik orang ramai menggunakan kandungan yang disiarkan.

Ketua Pegawai Eksekutif Mindshare Group, Sheila Shanmugam berkata, langkah seterusnya ialah “mengikuti tontonan”.

Beliau berkata, kini kebanyakan orang mendapatkan berita dan kandungan dalam media sosial melalui telefon mudah alih, berbanding membaca atau menonton berita. Katanya, konsep satu berita sesuai untuk semua tidak lagi boleh dilakukan dengan pelbagai platform, sama ada media tradisional atau menerusi media sosial.

“Ia berkenaan memahami platform itu, memahami khalayak dalam platform dan bagaimana sebenarnya anda mencipta kandungan. Cerita sama yang ditetapkan dengan cara berbeza, untuk berhubung dengan penonton,” katanya.

Sheila berkata walaupun keluaran media tradisional ketinggalan daripada hantaran media sosial, memenuhi khalayak khusus dalam media sosial akan dapat mengatasi isu itu.

Bagaimanapun, ahli panel turut memberi amaran terhadap manipulasi media sosial, yang digunakan untuk membentuk pendapat sosial atau mencapai objektif tertentu.

Mengakui media sosial sebagai pemacu utama berita kini, Ketua Pengarang The Jakarta Post, M Taufiqurrahman berkata, adalah penting untuk menyedari bahawa mengabaikan media tradisional mempunyai kesan negatif.

“Terdapat kecenderungan untuk ahli politik juga mengabaikan media tradisional. Mereka mempunyai tentera yang menggunakan media sosial untuk mendekati pengundi dan pemilih, dan mereka boleh memacu agenda tertentu tanpa perlu berurusan dengan media tradisional,” katanya.

Sheila turut bersetuju dengan berkata: “Semua orang kini merupakan pencipta kandungan, semua orang mahu menjadi popular”.

Beliau turut menyeru pembetukan garis panduan untuk meletakkan peraturan kepada situasi dalam media sosial untuk mengekang ucapan kebencian dan penghinaan perkauman, sambil mengurangkan sekatan terhadap topik yang ingin dilaporkan.

Forum media itu yang dianjurkan bersama Pertubuhan Berita Nasional Malaysia (Bernama) dan Institut Penyiaran dan Penerangan Tun Abdul Razak (IPPTAR) bersempena dengan sambutan Hari Wartawan Nasional (HAWANA) 2023, dihadiri peserta terdiri daripada wartawan, koresponden dan ahli akademik dari Singapura, Filipina, Vietnam, Indonesia, China, Jepun dan Kuwait.

HAWANA disambut pada 29 Mei setiap tahun bagi meraikan wartawan dan pengamal media di Malaysia dengan penganjuran pertama diadakan di ibu negara pada 2018. – BERNAMA


Buruh dipenjara 56 bulan culik ejen kosmetik

PASIR MAS: Seorang buruh dijatuhi hukuman penjara 56 bulan selepas mengaku bersalah di Mahkamah Sesyen di sini hari ini, atas pertuduhan menculik ejen jualan kosmetik wanita, tahun lepas.

Mohd Hafizi Mohd Arifin, 27, membuat pengakuan tersebut selepas pertuduhan dibacakan di hadapan Hakim Badrul Munir Mohd Hamdy.

Mengikut pertuduhan, Mohd Hafizi menculik Rosnazirah Mohd Naim, 37, di Kampung Semat Jal Palekbang, Tumpat pada 5.10 petang 13 September tahun lepas.

Tertuduh didakwa mengikut Seksyen 363 Kanun Keseksaan (Akta 574) dibaca bersama Seksyen 34 Kanun Keseksaan yang memperuntukkan hukuman penjara hingga tujuh tahun dan denda, jika sabit kesalahan.

Pendakwaan dikendalikan Timbalan Pendakwa Raya Hajarul Falenna Itah Abu Bakar, manakala tertuduh tidak diwakili peguam.

Tertuduh dalam rayuannya memohon agar mahkamah mengurangkan tempoh penjara yang dihadapinya.

Sementara itu, Hajarul Falenna meminta mahkamah mengenakan hukuman setimpal kerana mengambil kira kesalahan berat iaitu menculik yang dilakukan  tertuduh, selain mengambil kira kepentingan awam dan keselamatan mangsa terlibat.

Mahkamah kemudian menjatuhkan hukuman penjara selama 56 bulan dan hukuman bermula dari tarikh tangkap pada 12 April lepas.

Mengikut fakta kes, pengadu Mohd Nain Awang, 71, membuat laporan polis mengatakan anak perempuannya, Rosnazirah diculik selepas didatangi dua lelaki yang mencari mangsa di dalam rumah.

Seorang lelaki kemudian mengheret mangsa ke luar rumah. Mangsa menjerit dan pengadu mengejar untuk menolong mangsa sehingga ke kereta Toyota Vios yang dinaiki suspek.

Ketika pengadu cuba menghalang, pengadu diacukan dengan senjata tajam oleh tertuduh namun diabaikan oleh pengadu. Kemudian, suspek yang bertopi cerah mengacukan pistol kepada pengadu.

Pengadu menjauhkan diri kerana berasa takut dan mengambil batu lalu membaling kepada kereta Toyota Vios itu. Mangsa kemudian berjaya dibawa lari oleh tertuduh dan dua suspek lain.

Berikutan itu, beberapa siri tangkapan dibuat bagi mengesan kedudukan mangsa dan polis kemudian berjaya mengesan Toyota Vios di kawasan pangkalan haram Kuala Tat, Tumpat.

Unit forensik Polis Diraja Malaysia (PDRM) membuat siasatan terhadap kereta itu dan berjaya menimbulkan dua cap jari sempurna dan satu cap jari ditemui di cermin bahagian dalam kereta adalah milik tertuduh.

Siasatan awal juga mendapati mangsa diculik kerana suaminya, W Muhamad W Noor, 37 mempunyai hutang yang belum dibayar

Pada 12 April lepas, Mohd Hafizi ditangkap di Terengganu dan diserahkan kepada IPD Tumpat untuk tindakan. – BERNAMA


Dua rakan dipenjara lima tahun sebabkan kematian seorang lelaki

IPOH: Mahkamah Tinggi Ipoh hari ini menjatuhkan hukuman lima tahun penjara ke atas dua rakan atas pertuduhan menyebabkan kematian seorang lelaki tiga tahun lepas.

Hakim Bhupindar Singh Gurcharan Singh Preet menjatuhkan hukuman itu dari tarikh mereka ditangkap iaitu 8 Mac 2020 selepas Muhammad Iman Divaharan Abdullah, 44, dan GS. Suria Sekaran, 27, mengaku bersalah atas pertuduhan pilihan.

Mereka didakwa menyebabkan kematian Ling Hua Chai, 47, dengan mengetahui bahawa perbuatan mereka mungkin menyebabkan kematiannya di hadapan Huang Cheng KTV, Persiaran PM 2/5, Pusat Bandar Manjung pada kira-kira 11.30 malam 7 Mac, hingga 12.20 tengah malam 8 Mac 2020.

Pertuduhan dikemukakan mengikut Seksyen 304 (b) Kanun Keseksaan dan dibaca bersama Seksyen 34 akta sama yang memperuntukkan hukuman penjara selama tempoh yang boleh sampai 10 tahun, atau dengan denda atau dengan kedua-duanya jika sabit kesalahan.

Pendakwaan dikendalikan Timbalan Pendakwa Raya Khazrin Haffiz Khalil dan Nasrul Hadi Abdul Ghani, manakala kedua-dua tertuduh diwakili peguam Tun Mohamad Ammar Aziz dan Charan Singh Kartar Singh.

Terdahulu, Tun Mohamad Ammar yang mewakili Suria Sekaran merayu hukuman ringan atas alasan ia merupakan kes pertama dihadapi anak guamnya yang bekerja sebagai penjaga parkir dan anak guamnya memohon maaf kepada mahkamah serta keluarga mangsa, selain insaf.

Charan Singh yang mewakili Muhammad Iman Divaharan pula memberi alasan anak guamnya yang bekerja sebagai pengawal keselamatan perlu menanggung ibu yang uzur dan isteri serta empat anak yang sedang belajar, selain pengakuan oleh tertuduh telah menjimatkan masa mahkamah.

Bagaimanapun Khazrin Haffiz berkata, pengakuan salah dua rakan itu tidak melayakkan mereka mendapat hukuman ringan dan kes melibatkan kepentingan awam.

Mengikut fakta kes, kejadian berlaku dalam pertengkaran antara kedua-dua tertuduh dan mangsa serta beberapa individu lain apabila Muhammad Iman Divaharan meletakkan kenderaan di laluan keluar masuk parkir di hadapan Huang Cheng KTV.

Dalam pertengkaran itu juga, Suria Sekaran telah menyebabkan si mati cedera dengan menggunakan pisau hingga kritikal, lalu meninggal dunia di Hospital Seri Manjung pada 12.43 tengah hari 9 Mac 2020. – BERNAMA


TMJ nekad ‘bunuh’ bola sepak Malaysia

PEMILIK kelab Johor Darul Takzim (JDT), Tunku Ismail Sultan Ibrahim (TMJ) tampil memberi pandangan berhubung arena bola sepak Malaysia.

Baginda menerusi satu kenyataan melalui Instagram Storynya memaklumkan bahawa, masih ada sesetengah pihak yang tidak boleh menerima kenyataan khususnya terhadap pasukannya yang melakar pelbagai kejayaan.

“Well done boys. Ramai yang menyalak setiap tahun. 10 tahun masih tak belajar dan tak terima kejayaan kami.”

“Tetapi hanya segelintir sahaja yang bermain bunga api setiap tahun. Betapa untungnya keluarga JDT. Setiap tahun ada perkembangan, setiap tahun Allah kurniakan kejayaan,” tulis baginda.

Pada masa sama, TMJ turut memaklumkan bahawa kejayaan Malaysia untuk mara ke pentas Piala Asia sebelum ini nyata melibatkan kudrat para pemain JDT yang mewakili Harimau Malaya.

“Piala AFF ada yang tak berakal bising, agaknya dia lupa Malaysia layak Piala Asia pemain JDT yang berhempas pulas.”

“Oleh yang demikian, sama macam kenyataan saya sebelum ini, saya akan terus membunuh bola sepak Malaysia.”

“Saya berjanji akan terus membeli pemain hebat dalam negara dan lepaskan mereka untuk sertai pasukan kebangsaan dalam kalendar FIFA sahaja,” ujar baginda.

Untuk rekod, Piala AFF kali ini menyaksikan senarai pemain terdiri daripada muka-muka baharu dan tidak ada seorang pun pemain JDT yang membarisi pasukan kendalian Kim Pan Gon itu.

Author

Diyana Rahip

View all posts

View all posts